Van Oordek ez du 'Vox Alexia' Navalen bukatuko, inbertitzailerik ez bada

Ontziolak dio dragaontzia Sestaon egiteko "konpromisoa" duela Herbeheretako armadoreak. "Hiru edo lau" inbertitzaile ontziolan interesatuta daudela ziurtatu du Jose Ignacio Escribese Navaleko zuzendari nagusiak. Inbertitzaile horiek eskaintzak prestatzen ari direla jakinarazi du.

Urtebete zeramaten negoziatzen ontziolako zuzendaritza eta Van Oord Herbehereetako armadorea. Vox Alexia dragaontziaren kroskoa Sestaoko nasetan dago orduz gero. Gaur egun, Navalen banku hartzekodunen jabetza da kroskoa, ontziolak berme gisa jarri baitzuen itzuli ez dituen maileguetan. Europa Press agentziak aurreratu duenez, Van Oord-ek ez du Vox Alexia dragaontzia Sestaon amaituko, Navalek bere etorkizuna bermatuko duen inbertitzaile bat lortzen ez badu. Baldintza hori bete artean, lanak eten egin ditu armadoreak. Navaleko langileek batzarra egingo dute bihar, eta ondoren Barakaldon manifestazioa egingo dute.

Ontziolak, hala ere, dragaontzia egiteko itxaropenari eutsi dio. Jose Ignacio Escribese ontziolako zuzendari nagusiak adierazi duenez, armadoreak dragaontzia Sestaon (Bizkaia) amaitzeko "konpromisoa" du, baina horretarako inbertitzaileren batek enpresaren etorkizuna bermatzea ezinbesteko baldintza izango dela aitortu du.

Joan den astelehenean, Bilbon bildu ziren Espainiako Industria idazkari nagusi Raul Blanco, Eusko Jaurlaritzako kontseilariorde Javier Zarraonaindia, Pymar ontziolen elkarteko ordezkariak, konkurtsoko administratzailea, ontziolako zuzendaria eta zuzendariordea, Van Oord-eko kontseilari delegatua, dragaontziaren proiektuko zuzendaria eta Herbeheretako enbaxadako negozioetarako agregatua. Hiru ordu iraun zituen bileran, dragaontzia Sestaon eraikitzeko aukerak aztertu zituztela adierazi du Escribesek. Erakundeen aldetik oso "jarrera aktiboa" izan zela azaldu du. Escribeseren arabera, Van Oordeko kontseilari delegatuak adierazi zien dragaontzia Sestaon egiteko erabakia, baina "Navali jarraipena emateko berme ekonomiko nahikoak eskainiko dituen inbertitzaile bat" dagoenean.

Escribesek nabarmendu du dragaontzia Sestaon egitea dela Van Oord-en erabakia, Navalekiko "konfiantza" duelako eta "arraoizko" kostean egin daitekeelako. Escribesek gaineratu du Van Oord-ek ez duela arduradun bakarra izan nahi eta ontziolaren jabe izango de inbertitzaile bat nahi duela beste aldean. "Bost urte behar baditugu, Van Oord nekatu egingo da ziurrenik, baina aukera hori ez dago mahaiaren gainean". Ibertitzailerik ez bada, enkantean aterako dute ontziola.

"Hiru edo lau" inbertitzaile

Navalen inbertitzeko interesa duten "hiru edo lau industria enpresa" daudela adierazi du Escribesek. "Hori inbertsio batean gauzatu behar da sei eta hamabi hilabete arteko epean". Interesa agertu duten enpresa horiekin "serioski urratsak ematen" ari direla ziurtatu du, eta "konfiantza" sortzen dutela. "Ahal ekonomiko eta finantziarioa" dutela gaineratu du.

Navalek eskaintzak jasoko dituela ez du zalantzan jarri ontziolako zuzendari nagusiak. Inbertitzaileak eskaintzak prestatzen ari direla jakinarazi du. Gogorarazi duenez, enpresa likidazio prozesuan dago, eta, beraz, konkurtso administratzaileak ontziolak jasotzen dituen eskaitzak aztertu eta horietan "baldintzarik onenak" eskaintzen dituena aurkeztuko du epailearen aurrean. Escribeseren esanetan, baldintza horien artean egon beharko litzateke gutxienez bost urterako litzatekeen industria plan bat.

Navaleko langileek itxialdia egin zuten, joan den astean, ontziolan, langileen kaleratzearen kontra. Urriaren 10ean jakinarazi zuen enpresak ontziolako 177 langileak kaleratuko zituela. Escribesek baieztatu du enpresak epaitegiaren aurrean aurkeztu duela jada lan erregulazio espedientea.

Ontziolak "aurrera egin dezan" diru laguntza publikoa jasotzea Europako legediaren kontrakoa litzatekeela adierazi du Escribesek, baina egingarria ikusten du inbertitzaile batek eskaintza egiten badu, erakundeek hari laguntza finantzieroa ematea eta neurri jakin bateko parte hartze publikoa bultzatzea.

Eusko Legebiltzarrak Navalen etorkizuna bermatuko duen alternatiba publiko-pribatu bat bilatu dezala eskatu zion Eusko Jaurlaritzari, urriaren 11n. Testua onartu ostean, Arantxa Tapia Ekonomiaren Garapenerako sailburuak aurreratu zuen Jaurlaritza prest dagoela bost milioi euroko ekarpena egiteko ontziolan, baina betiere inbertitzaile pribatu bat agertzen bada, eta "parte hartze publikoa onartzen badu".

Ontziolaren egoerak zuzenean eragiten die harentzat lan egiten duten 400 bat enpresari, eta enpresa horietako 1.800 lanposturi.


Baztango Geroa Baiko zinegotzia den Ruben Cigandak udaleko aurrekontuen balorazioa egin du


Aretxabaletako musika eskolako bandaren kontzertua


Gazte Koordinadora Sozialistak bi hitzaldi eskainiko ditu asteburuan

Lea-Artibaiko Gazte Koordinadora Sozialistak apirilaren hasieran abian jarritako kanpaina politikoari jarraipena emateko bi hitzaldi eskainiko ditu asteburuan; zapatuan [apirilak 24] Ondarroan eskainiko dute hitzaldia, 12:00etan, Alamedan, eta domekan [apirilak 25] Lekeition, 12:00etan, Independentzia plazan.

Berbaldian jazarpen poliziala eta eskubideen galerari buruz egindako inkestetan jasotako ondorioei buruz hitz egingo dute. «Eskubideen galerari eta horri zuzenean lotutako auzi polizialari buruzko argibideak emango ditugu. Baina eskualdean gai horiei buruz jendeak daukan ikuskerari buruz ere hitz egingo dugu».

Gaineratu dute aurrerantzean ere «langileriaren eskubideen defentsan aurrerapausoak emateko» asmoa dutela, eta egingo dituzten hurrengo deialdiei adi egoteko eskatu dute.


Jaurlaritzak langile publikoen murrizketetan 95 milioi euro aurreztuko ditu aurten

Besteak beste, adina baino lehen erretiratzen direnentzako pizgarriak kenduko ditu, erretiroa hartzen duten funtzionarioak ez ordezkatzea erabaki du eta soldata osoa lan gaixotasunetan soilik ordainduko du. Murrizketak 2012rako dira. Funtzionarioei asteko lanaldia 35 ordutik 37,5era igo behar dien jakiteko zerbitzu juridikoei txosten bat eskatu die.

Sindikatuekin langile publikoen arloko negoziazioek porrot egin ostean, Eusko Jaurlaritzak gaur onartu ditu dekretu bidez murrizketak, eta, hala, aurten giza baliabideetan 95 milioi euro aurreztuko ditu, Idoia Mendia bozeramaileak jakinarazi duenez. Murrizketak 2012rako dira.

Adina baino lehen erretiratzen direnentzako pizgarriak kenduko ditu, 65 urtetik aurrera lanean jarraitzea galaraziko du, erretiroa hartzen duten funtzionarioak ez ordezkatzea erabaki du, soldata osoa lan gaixotasunetan soilik ordainduko du —orain arte beti ordaintzen zuen—, eta ordezko langilerik ez du hartuko —lanpostu bakan batzuetan izango lirateke salbuespenak—.

Bajen kasuan, %100 kasu hauetan ordainduko du: amatasuna, aitatasuna, haurdunaldiagatiko arrisku, arriskua edoskitzaro naturala, ospitaleratze, ebakuntza kirurgiko eta laneko istripu kasuetan.

Gaixotasun "arruntetako" eta lantokitik kanpo izandako istripuen kasuetan, bajako lehenengo egunetik hirugarren eguna arte ordainsarien %50 ordainduko du ekitaldiko lehen baja denean, eta% 40 bigarren bajan. Ondorengo bajetarako, osagarria laugarren egunetik aurrera ordainduko du.

"Jaurlaritzak irmo eusten die bere konpromisoei: enplegu publikoko egonkortasunaren babesari, administrazio publikoaren zerbitzuko langileen prestakuntzari, eta lana eta familia-bizitza uztartzeko neurri berrien garapenari", adierazi du Mendiak.

Espainiako Gobernuak iragarria du funtzionarioei asteko lanaldia 35 ordutik 37,5era igoko diela, baina Jaurlaritzak esan du bere 66.700 langileen kasuan lehenik eta behin zerbitzu juridikoei txosten bat eskatu diela, gobernuaren erabakia derrigor bete behar duen jakiteko.

Joan den urte bukaeran Jaurlaritzak funtzionarioen 2012ko soldatak izoztea erabaki zuen.

ELA, LAB, CCOO eta UGT gabe

Aurrena ELAk eta LABek utzi zuten EAEko Funtzio Publikoaren Mahai Orokorra, eta gero CCOOk eta UGTk. Mahaia hutsik eta negoziazioa hautsita, Jaurlaritzak eta sindikatuek elkarri leporatu diote porrotaren ardura.

Elkarretaratzea ELA, LAB eta EILASek

Zerbitzu publikoak garatu. Murrizketarik ez! lelopean elkarretaratzea egin dute gaur Lakuan ELA, LAB eta EILASek. Mobilizazioekin jarraituko dutela iragarri dute.


Pakistango armadak ustezko 66 ekintzaile hil ditu

Azken 24 orduetan aireko eta lurreko erasoetan 66 ekintzaile taliban hil dituela jakinarazi du Pakistango armadak. Pakistango iparraldean gertatu dira eraso horiek.

Ustezko ekintzaile horiez gain, lau soldadu eta zibil bat ere hil direla adierazi du armadak.


Gaur izenarekin batutako euskal artisten lana hizpide, 'EiTB Kultura'n

San Telmo museoak antolatutako 'Gaur konstelazioak' erakusketan barrena murgilduko da aste honetako saioa.

Orain 50 urte, 1966an, Gaur izenarekin batutako euskal artisten konstelazioan murgilduko da gaur gauean 'EiTB Kultura Transit'. San Telmo museoak antolatutako 'Gaur konstelazioak' erakusketa gidari, Zumeta, Balerdi, Mendiburu, Oteiza, Chillida, Basterretxea, Sistiaga eta Amable Arias artistek bat egitearen arrazoiak, taldeak eta artistek egindako ekarria eta ondorengo belaunaldietan izandako itzala aztertuko ditu saioak. Gaur taldearen kide izan zen Jose Antonio Sistiaga, erakusketaren komisarioa den Fernando Golvano eta Txomin Badiola artista arituko dira saioan.

Sortzaileak atala Koldo Almandozi eskainiko zaio. Aste honetan estreinatu da Rotterdamgo Nazioarteko Zinema jaialdian zinemagile donostiarraren lehen film luzea. Sipo Phantasma ahots ezberdin eta narrazio ez zuzenetan ardazten da, eta itsas bidaia batean dago girotuta.

'EiTB Kultura' ostegun gauetan izaten da ikusgai ETB1en eta ETB2n.


Ahmadinejad irabazle

Hautagai ultrakontserbadoreak irabazi ditu hauteskundeak, eta kezka piztu da nazioartean.


Boxeo eskolak irailean hasiko du kurtso berria

Zumaia Cuban Boxing klubak antolatutako boxeo eskola irailean izango da bueltan. Helduen klaseak irailaren 3an hasiko dira, eta haurrenak irailaren 11n.

Helduei dagokionez, goizeko klaseak astelehen eta asteazkenetan izango dira, 10:35-11:45 ordutegian. Arratsaldekoak, berriz, asteartetan eta ostegunetan izango dira, 19:15-20:45 ordutegian.

Haurren klaseak, aldiz, asteartetan eta ostegunetan izango dira, irailaren 11tik aurrera, 18:15-19:15 ordutegian.

Boxeo eskolan izena eman nahi dutenek telefono honetara dei egin dezakete: 606 10 76 33 (Ruben).


Bakardadeari buruzko hitzaldia

Bakardadeari buruzko hitzaldia izango da maiatzaren 12an. Gipuzkoako Itxaropen telefonoari buruz ere hitz egingo dute. Asteartean, arratsaldeko 17:00etan, Goiz Eguzkin.


Odola emateko zita, gaur

Odola emateko zita jarri dute gaurko Hernaniko Odol Emaileek. Arratsaldeko 18:30etatik iluntzeko 20:30etara izango dira, anbulategian. Aurreko hilabeteko zitan, 44 estrakzio egin zituzten bertako profesionalek.


Oier Oaren defentsak helegitea aurkeztuko du, "boterekeria" salatzeko

Manifestaziora deitu dute biharko Larresoron (17:00).

Apirilaren 4an zen libre geratzekoa Oier Oa euskal presoa, baina haren defentsak ohartarazi du Frantziako auzitegiak mezu kontrajarriak bidali dizkiola. Parisko Dei Auzitegiak debekatu egin dio libre geratzean Frantziako Estatuan egotea, eta Versallesko Dei Auzitegiak, ordea, uko egin dio Oa Espainiaratzeari. Hori horrela, Paris ondoko Yvelines departamenduko Saint-Germain-en-Laye herrian finkatu diote obligaziozko bizilekua, Larresoron ezarri beharrean.

Erabaki horrek "irregulartasunak" dituela uste du defentsak, eta helegitea iragarri du. "Boterekeriaz" jokatu delakoan, Parisko Administrazio Auzitegian aurkeztuko dute errekurtsoa. Epaileak onartuz gero, bertan behera geratuko litzateke Oari bizilekua Paristik gertu ezartzeko erabakia.

Defentsak salatutako irregulartasunen artean dago prefetak ez diola leku zehatzik ezarri bizileku gisa; hala egin behar dela dio legeriak, abokatuaren arabera. Senideak eta lantokia Euskal Herrian dituela-eta, Oari Larresoron bizitzea onartzea nahi du defentsak.

Haren egoera salatzeko, manifestazioa antolatu dute biharko Larresoron.


Etxea kolorez janzteko

Alor honetan jakitun ez bazara, lortu nahi den bukaera eta dagokion azalerarentzat pintura egokiena aukeratu aurretik, hobe da aholkua eskatzea. Kolorea zaletasunen arabera aldatzen den arren, zerrenda komertzial batekoa izan edo nahasi behar ditugun tonuak erosita ere, hamaika aukera ditugu eta, hortaz, erabaki aurretik ongi finkatu behar dugu iritzia. Zerrenda komertzialetako koloreak azalera ttiki-ttikietan agertzen dira baina, errealitatera eramanik, dezente bizi eta agresiboago dirudite. Beraz, bainila tonuko horia nahi badugu, hobe da beilegi hitsa daukan potea aukeratzea. Kontuan hartu, gainera, kolorearen tonua argitasunak aldatzen duela. Kopuruak kalkulatzeko, estali beharrekoaren zabalera eta luzera neurtu behar ditugu, tarteak (leihoak, ateak…) salbuetsi gabe. Hobe da guk hautatu dugun pintura horren litroak zenbat metro pintatzen duen eta zenbat esku eman behar diren hornitzaileari galdetzea, emaitza on-ona erdie?tsi nahi badugu.

LANA ANTOLATZEA

Pintatzen hasi baino lehen hobe da gela egurastea eta, berehala, partikula hegalariak ekar ditzakeen aire-korronterik altxa ez dadin, ate-leihoak ixtea, partikula horiek, bestela, pintura hezeari itsatsiko litzaizkioke eta. Pinta?tzen hasteko modurik egokiena hauxe da:

• Lehen urratsa: hasi sabaia pintatzen. Paretetara igaro aurretik, eman nahi ditugun esku guztiak.

• Bigarren urratsa: paretak. Hasi pareta bateko eskuineko goi bazterretik; hurrengo azalerara igaro aurretik, aurrekoa erabat bukatu behar dugu beti. Eskualdi guztiak norabide berean emanen ditugu.

• Hirugarren urratsa: ate-leihoak. Estali beti zintarekin pintatu behar ez diren elementuak (bisagrak, sarrailak, beirak, etab. ).

• Laugarren urratsa: zokaloak, lurzoruko ertza zinta horrekin estalita, pinturaz zikin ez dezagun.

PROFESIONALARI AGINDUZ GERO…

Lana profesionalen esku uztea nahiago badugu, hainbat kontu izan beharko ditugu gogoan: pintatu beharreko metro kuadroak eta pintura-mota. Gaur egun dauden pinturak erabiliz, ez da beharrezkoa etxea gauez hutsik uztea, lanaren antolamenduak hainbat gela libre edukitzea ahalbideratzen diolako langileari. Ahal den neurrian, haien lana erraztea komeni izaten da, al?tzariak baztertuz edo koadroak kenduz, laneko denbora (eta, horren ondorioz, faktura) murriztu eginen delako.


Lezoko kirol taldeen emaitzak

FUTBOLA

Erregional Preferente Maila

Vasconia – Allerru 2-3

Emakumeen Liga Erregionala

Allerru – Oiartzun 1-4

ARETO FUTBOLA

Lehenengo Maila

Atsedena

SASKIBALOIA

Bigarren Mailako Senior Gizonak

Allerru – Soraluze 81-78


Haurren aisialdira bideraturiko ekintza eskaintza zabala Aginagan, urtea amaitu artean

Azaroaz geroztik etenik gabe ia astebururo hitzorduren bat badute Aginagan. Haurren aisialdira bideraturiko ekimen gehiago antolatu ditu Antxomolantxa Elkarteak urtea amaitu bitartean. Lehenengo ekitaldiak asteburu honetan bertan:

EKITALDI ZIKLOA AGINAGAN

Abenduak 16, larunbata

11:30 Badut ipuin musikatuak haurrentzat.

17:30 "Gorputz higienea"-ri buruzko clown saioa DYA-koen eskutik.

Abenduak 17, igandea

17:30 Haurrentzako zinea ludotekan: "Winkyren zaldia".

"Sei urteko Winky Wong eta bere ama Winkyren aitarekin elkartu berri dira itsas ertzean dagoen Holandako herrixka batean. Aitak txinatar jatetxe bat du bertan. Hasieran, Winkyri gogorra egingo zaio hizkuntza berri bat ikastea eta lagunak egitea. Behin batean, eskolan egun gogor samarra igaro ondoren, Winkyk pottoka eder batekin egiten du topo. Handik aurrera, egunero joango da zalditxoa ikustera. Zoritxarrez, Winkyren gurasoek ez dute bere zaletasun berria batere gustuko. Pottoka gaixotzen denean eta lotan jarri behar dutenean, Winkyk bere zaldia izan nahi duela erabakitzen du. Badaki, ordea, gurasoek ez diotela sekula bat erosiko. Hala, Winkyk San Nikolasen berri izaten du eskolan. Gizon bizardun zahar hori zaldian ibiltzen omen da eta opariak banatzen dizkie haur txintxo guztiei. Winkyk, jakina, badaki zer nahi duen harengandik: zaldi bat!! “Txintxoa” izan behar du, beraz, eta zaldia izango du horrela! ".

Abenduak 22-urtarrilak 5

Gabonetako txokoak Aginagako ludotekan. Antolatzailea: Aginagako San Praixku Guraso Elkartea.

Abenduak 23, larunbata

09:00 Gabon kantak abesteko kalejira, Aginagako Eliza paretik abiatuta. Antolatzailea: Aginagako katekesi taldea.

18:00 Olentzero: "Urte osoan zehar mendian gogor lanean egon eta gero, menditik datorren Olentzerori ongi etorria egingo diogu Sekaña parean.

Ondoren, trikitilarien laguntzaz frontoi ingurura gerturaturiko gara eskutitzak emateko, gaztain goxo-goxoak jaten ditugun bitartean.

Abenduak 28, osteguna

17:00 Haurrentzako tailerrak ludotekan Txaloka taldearen eskutik: gore makillajea, eskulanak...

Abenduak 30, larunbata

17:30 "Irrikula makula kriskitin dzart" ikuskizuna Irrien Lagunen eskutik.

Ondoren, txokolatada gozo-gozoa...

Antolatzailea: Antxomolantxa.


Urzulo kobazuloko ustekabea, Mendizale Asteari hasiera emateko

Hernanin nabaria da mendiarekiko dagoen zaletasuna, eta hori ondo daki Mendiriz Mendi elkarteak. Urtean zehar hainbat ekimen antolatzen dituzte, tartean, hilero heldu zein umeekin egiten dituzten irteerak. Eta urteroko hitzordu garrantzitsu horietako bat izaten da Mendizale Astea. Normalean elkartean ibiltzen direnez gain, herritar ugari animatzen baita hitzaldiak entzutera.

Gaur hasi eta igandean bukatuko da Mendizale Astea. Aurreneko lau egunetan hitzaldi-aurkezpenak antolatu dituzte. Gaurkoan Aloña Mendi espeleologia taldea gonbidatu dute. Biterin kontatuko dute, besteak beste, Urzulo kobazuloan aurkitutako ustekabea: sifoi txiki bati esker, kobak aurrera egiten duela konturatu ziren, eta espeleologoek aurre egin behar izan zioten erronka horri. 19:30etan hasita, lorpen eta porrotak kontatuko dituzte.


Olaizolak, seigarrena

Jokin Altunari 22-18 gailendu zaio, partida estu eta gogor batean. Lau t'erdiko San Fermin torneoa irabazi du Goizuetakoak.


Cerdanek boto txuria eskatuko du

Azken bi legegintzaldietan UPNko zinegotzi izan den Francisco Javier Cerdanek konfiantzazko bere inguruan boto txuria eskatuko du. Halaxe jakinarazi dio Diario de Navarrari. Cerdanek jakinarazi duenez, astelehenean prentsaren bidez jakin zuen zein zen erregionalisten Altsasuko zerrenda burua. Horrek haserretu egin zuen, hainbatetan alderdiko buruei bere burua eskaini dielako eta ez diotelako erantzun. Cerdanen iritziz zuzendaritzaren erabakiaren atzean porlandegian erraustearen kontra duen jarrera eta barne hauteskundeetan Catalanen alde agertzea daude.


Nafarroako 25 osasun zentrok egoera hobetzeko eskatu diote Osasunbideari

Tartean, Leitza, Doneztebe, Elizondo eta Lesakako osasun etxeak daude

«Nafarroako landa eremuko osasun zentroak euren haserrea agertu dute. Otsailean osasun zentroetako 25 zuzendarik bilera egin zuten egoera aztertzeko. Gabezia batzuk dituztela iritzita, idatzi bat helarazi zioten Nafarroako Osasunbideari egoera hobetzeko eskatuz. Idatzia sinatu duten 33 ordezkariren artean, Leitza, Doneztebe, Elizondo eta Lesakakoa daude. Maita Arrillaga Lesaka eta inguruko osasun etxeetako zuzendariak azaldu digunez, idatzia sinatu duten kasu guztiak ez dira berdinak: «Lesaka eta Leitzaren kasuan, adibidez, une honetan egoera ez da kaskarra, baina ez dakigu gerora zer izanen den» .

Arlo ekonomikoan eta giza baliabideen arloan dituzten hutsuneak salatu dituzte. Maiteren arabera, «larrialdietako zerbizuaren antolaketa ez da ona, eta bertze lanetan bezala, lanaldiak finkatzea da eskatzen dugu». Duela urte batzuk, Larrialdietako zerbitzua hobetzeko egindako eskaerei Nafarroako Osasunbideak ez diola kasurik egiten salatzen dute. Egoera horrek, «ezengokortasuna» sortzen duela erran zigun Lesakako zuzendariak. «Langile gutxi eta kontratuen baldintzak ere ez direlako oso onak, eta aurreikusi gabeko zerbait pasatzean sor-tzen dira arazoak». Gaineratu duenez, «giza baliabideen gabeziari aurre egiteko ordu gehiago sartzen dira». Osasun etxeetako zuzendariek orain arteko egindako eskaerak kontuan hartu ez izanagatik ere, «berriki badirudi erantzunari kaso egin eta martxan jarriko dela».

Gabezia guztien gainetik, zerbitzua antola-tzeko lan egiten segituko dutela adierazi zigun Maitek. Hain zuzen, bere hitzetan hori delako «landa eremuko herrietan huts egiten duen kontu bat».


Erreformari eutsiko dio Verak, oposizioa bat eginda den arren

Landa inguruan larrialdi zerbitzuak mugatzearen kontrako proposamenik ez aurkezteko eskatu die gobernuak sozialistei

Landa inguruan osasun etxeak ixteko eta larrialdiko zerbitzuak mugatzeko asmoarekin aurrera jarraituko du Nafarroako Gobernuak, nahiz eta oposizioak bat egin duen hori geldiarazteko lege proiektu bat aurkeztuta. Marta Vera Osasun kontseilariak adierazi du landaguneetako herrietan zerbitzua aldatzeko dekretua indarrean dela dagoeneko, eta horri lotuko zaiola gobernua. Badaki, ordea, oposizioak gehiengoa batuko duela parlamentuan, asmo horiek geldiarazteko. PSNri begira jarri da, hartara: «Eskua zabalduta daukagu ezinbestekoa den erreforma hori egiteko». Ez du argitu gobernuak zer egingo lukeen oposizioak lege proiektua onartuko balu. «Nahiago dut pentsatu akordio bat egitea posible dela».

Asteon sartu da indarrean larrialdi zerbitzua mugatzeko dekretua. Horren bidez, osasun etxe batzuk itxi egin dituzte, eta aldatu egin dute guardien sistema: lanean ari diren sendagileek eta erizainek telefonoz aurkitzeko moduan egon beharko dute larrialdiak daudenean erantzuteko. Era horretan osasun arreta kaskartu egingo dela salatu dute herritarrek; Baztan aldean, adibidez, protesta jendetsuak egin dituzte.

Oposizioko taldeek herenegun egin zuten urratsa: PSNk, Bilduk, NaBaik, Ezkerrak eta Geroa Bairen izenean ari diren parlamentariek iragarri zuten elkarrekin lege proposamen bat aurkeztuko dutela legebiltzarrean, erreforma hori bertan behera uzteko. Aurrera egingo balu, gobernua behartua legoke arau berria betetzera.

Akordioa, baina Bildu gabe

Hedabideen aurrera agertu zen atzo Vera kontseilaria, eta oposizioko alderdien aurka aritu zen: «Beren zereginetatik ateratzen ari dira dekretu bat geldiarazten saiatuta». Berretsi du aldaketa horiek egitea ezinbestekoa dela, nahiz eta onartu duen langileek kaltea jasango dutela. «Baina kalitateari eutsi egingo zaio. Orain ez bagara ausartak eta arazoak ez baditugu konpontzen, pasibotasunez aritzeagatik damu izango gara». PSNri eskatu dizkio kontuak bereziki: «Erreforma adostasunez egiteko eskaintzari azken unera arte eutsiko diot». Mugak jarri ditu, hala ere: «Ez dugu adostasunik nahi Bildurekin».


Ehiztariak berunaren kutsadurari buruz, 'Ekosfera' saioan

Deshazkunde ekonomikoari buruz ere mintzatuko dira.

Ehizearen legea euskal legebiltzarrean eztabaidatzen ari den honetan, berunak sortzen duen kutsadura aztertuko du "Ekosfera" saioak astelehen honetan. Urtero berun ugari zabaltzen baita mendietan barrena eta geuregan edo gure janarietan etor bailiteke berriro.

Doñanako erreserban aztertu dute nola eragiten dien berunak hegaztiei eta Laura Gangoso biologoaren iritziz, ehiztariak kontzientziatuta daude kutsadura iturri larria dela eta desagertarazi egin behar dela.

Horrez gain, irratsaio honetan deshazkunde ekonomikoa izango da hizpide. Hazkunde amaigabea ezinezko, jasanezinezko, dela ikusi eta bestelako ekonomia proposatzen duen eskola.


San Bartolome inguruko babes-mailak zehaztu dituzte

Komentua eta ingurua, Udalak abenduan aurkeztu zuten egitasmoaren arabera. (Argazkia: Donostiako Udala)

Komentua eta eliza agiri bakar batean elkartu dituzte, eta bainuetxea lekuz aldatzea aztertzen ari dira.

Tokiko Gobernu Batzordeak San Bartolome ingurua babestea erabaki du, gaur goizean egindako bileran. Ricardo Burutaran, Hirigintza zinegotziak adierazi duenez, babes mailak zehaztuta San Bartolome egitasmoa aurrera ateratzeko adostasunak sendotu nahi dituzte, ingurua eta bertako osagaiak babestuz.

Abenduan aurkeztu zuten San Bartolomeko egitasmoa, komentuan hotel bat eraiki eta goialdean parke publiko bat eraikitzea aurreikusten duena.

Horretarako ordea, Eraikitako Ondare Urbanistikoa Babesteko Plan Orokorra aldatu behar izan dute, bertako hainbat elementuren babes-mailagatik, eta epaitegiek bertan aldaketak egitea debekatzen zuelako. Auzitegi Gorenak 2004an ingurua babesteko emandako agindua betetzen dela bermatzeko Udalak F babes-maila eman dio San Bartolomeko harresiari. Mailakatze berezi bat egin dute harresiarentzako zehazki.

Bestalde, fitxa berean sartu dituzte eliza eta komentua eta C graduko babes-maila eman diete. Hala, ezingo dituzte bi eraikin hauen fatxadak aldatu.

Bainuetxeari dagokionez, bi aukera jarri dituzte mahai gainean. Lehen aukera egitura desmuntatu eta leku berean eraikitzea litzateke. Eta bestela, bainuetxearen fatxada San Bartolome eremura eramango lukete. Horretarako desmuntatu eta berreraiki egin beharko litzateke.


Gazteen ideiak jaso gura dituzte gaurko saioan

Partaidetzazko aurrekontuak prozesuaren barruan, lehen faseko hirugarren bilera egingo dute gaur, astelehena, eta bereziki gazteen ideiak jaso gura dituzte. Saioa gaztelekuan izango da, 18:30ean.


Usurbil eta Markina, txapelaren bila

XII. BERRIA Txapelketako finala jokatuko dute gaur Markinak eta Pagazpe Usurbilgo taldeak, Hernanin. Gipuzkoako elkartea da faboritoa.

Hamabi asteko jardunaren ondoren, Euskal Herriko bi pilota elkarte onenek gaur jokatuko dute XII. BERRIA Txapelketako finala, Hernaniko Udal pilotalekuan, 17:00eatik aurrera. San Joan jaien egitarauaren barruan, ikuskizun handiko lehia espero da Markinaren eta Pagazpe Usurbilgoaren artean. Kadeteetan eta nagusietan, gipuzkoarrak irtengo dira faborito; beraz, haiek dira txapel preziatua janzteko hautagai nagusiak. Ordea, esperientzia dute alde bizkaitarrek, hirugarren finala izango baitute gaurkoa. Estreinakoa du, aldiz, Pagazpek.

Finalerako bidean, hiruna talde kanporatu dituzte bi finalistek. Hernani, Amurrio eta Oberena Iruñekoa kanporatu ditu Markinak. «Txapelketa hasi zenean, ez genuen uste hain urrun heltzeko gai izango ginenik. Oberenaren aurka, esate batera, oso zail genituen gauzak, eta irabazi egin genuen. Hortaz, ilusio handiz egingo diogu aurre Pagazperi, nahiz eta zaila izan», adierazi du Peio Uriona Markinako entrenatzaileak. Pagazpek, bere aldetik, Adiskide Galdakaoko elkartea, Zazpi Iturri Amezketakoa eta Gazteleku Andoaingoa utzi ditu bidean. «Hirugarren parte hartzea dugu BERRIA Txapelketan, eta sekulako lana egiten ari gara. Pilotariak gogotsu daude, badakite-eta prestigio handiko txapel bat irabazteko aukera dutela», aitortu du Jose Antonio Errasti Pagazpekoak.

Kadeteen arteko lehiarekin hasiko da jaialdia. Bertan, Agirreamalloa eta Albizuri markinarrak Exposito eta Aranguren usurbildarren aurka ariko dira. Azken horiek Gipuzkoako eta Euskal Herriko txapeldunak dira; hortaz, lehen puntua irabazteko faboritoa Pagazpe izango da. «Orain arteko partida guztiak irabazi egin dituzte, eta finalean ere itxaropen hori izango dugu. Aranguren sasoi bikainean dago. Txapel asko irabazten ari da. Halere, ezin gara fidatu, pilota biribila baita», esan du Errastik. Hain zuzen, gipuzkoarren hutsen zain egongo da Markina, Urionaren esanetan. «Badakigu maila ezin hobea duela Pagazpeko bikoteak, eta zail izango dugula ezustea ematea. Halere, dugun dena emango dugu».

Kadeteetan, aldiz, Markina da faborito. Arrizabalaga eta Urizar kantxaratuko ditu Urionak; Errastik, berriz, Aranberri eta Odriozolaren alde egingo du. «Maila horretan dauden pilotari onenetako bi dira Arrizabalaga eta Urizar, eta puntua eskuratzea espero dugu. Sasoiko daude, konfiantzaz beterik, eta baliatu beharra daukagu», esan du Urionak. Txapelketa honetan jokatu dituen hiru neurketatatik, bi galdu egin ditu Pagazpek gazte mailan. Beraz, finalean irabaztea ez du erraza izango. «Saiatu, saiatuko gara, baina ez daukagu aurreikusita puntu hori lortzea. Pilotariek, halere, euren onena emango dute».

Azken lehia, erabakigarria

Ondo bidean, beraz, nagusien mailako partidak erabakiko du finala. Bi atzelarik jokatuko dute Markinaren izenean: Pujanak eta Kastillok. Pagazperen aldetik, Santxo eta Gorrotxategi ariko dira. Besteak beste, Gipuzkoako eta Euskal Herriko txapelketak irabazi ditu Pagazpeko bikoteak, eta haiek izango dira faborito. Errastik, hori bai, nahiago du ez fidatu. «Segurtasun handia ematen dute Santxok eta Gorrotxategik. Atzelariak pilota gutxi galtzen du, eta aurrelariak abiadura bizia ipini ohi du. Ezuste handiak gertatu ohi dira pilota munduan, eta ez gara fidatuko. Serio jokatuko dugu, saria ere izugarria baita». Urionak jakin badaki Pujanak eta Kastillok lan zailak izango dituztela, baina baikor dago. «Eskuko mina dela, lesioren bat... Mila gauza gerta daitezke, eta itxaropena eta ilusioa ezin ditugu galdu».

Irabazi edo galdu, egindako lanarekin oso daude gustura Errasti eta Uriona. Pagazpe estreinakoz ariko da finalean, eta «izugarria izango litzateke txapela janztea». Markinak, berriz, galdu egin ditu aurrez jokaturiko biak —2008an Adiskideren aurka, eta 2013an Uharterekin…; beraz, hirugarrenean kontrakoa gertatzea nahiko luke Urionak, «nahiz eta jakin oso zaila dugula». Talde irabazleak 3.000 euroko saria jasoko du, eta 2.000 eurokoa galtzaileak.


Neguko ikastaroetan izena emateko epea zabalik

Gaur hasi eta urtarrilaren 23a bitartean Manuel Lekuonako neguko ikastaroetan izena emateko aukera dago. Ikastaro eskaintza zabala da argazkigintza, bollywood, txalaparta, biodantza, risoterapia, manga komikigintza, pokerra, funky, zeinuen mintzaira, puntu eta patchwork eta jarrerak zaintzeko prestakuntza ikastaroa. Izena emateko www.lasarteoriasarean.eu -n egin daiteke kostea herrian erroldatuta daudenentzat 27,35 euro.

Manuel Lekuonako neguko ikastaroetan izena emateko aukera gaur zabaldu da. Ohi bezala kultur etxeko ikastaroen eskaintza zabala da eta gustu guztietako ekintzak aurki daitezke hal nola, argazkigintza, bollywood, txalaparta, biodantza, risoterapia, manga komikigintza, pokerra, funky, zeinuen mintzaira, puntu eta patchwork eta jarrerak zaintzeko prestakuntza ikastaroa.

Interneten

Izena ematea esan bezala, gaur hasten da eta urtarrilaren 23a bitartean egin ahal izango da www.lasarteoriasarean.eu gunean. Ikastaroen data eta ordutegiak hemen dituzue. Ikastaroen kosteari dagokionez aurtengoan erroldatutakoentzat 27,35 eurokoa izango da eta herrian erroldatuta ez daudenentzat berriz, 48, 16 euro.

Ikastaro guztietan ikasle kopurua mugatua da eta ahalik eta azkarren izena ematea gomendatzen da. Bestetik, ikasleak erosi beharko du ikastaroan erabiliko duen materiala eta eskaintzen diren ikastaroak hastapenekoak direla azpimarratzen da kultur etxetik.


Martxan da Donostiako Zinemaldiaren 67. edizioa

Oraindik alfonbra gorriak babesten duen plastikoa kendu gabe dagoenean, ofizialki Zinemaldiari hasiera ematen dion emanaldia gabeko 21:00 hasten delako, goizeko 09:00etatik martxan dago Donostiako Zinemaldiaren 67. edizioa.

Bederatzi egun dira zinemara joateko. Jendean zinemara gerturatzeko irrika berpizten da eta gelak ikuslez betetzen dira. Berpizte horrek irudikeri puntu bat badu. Zinemaldian eskaintzen diren hainbat film zinema gelak betetzen dute eta gero, urtean zehar estreinatzen direnean, askotan ez dute ikuslearen erantzunik jasotzen.

Dena den, Donostian gaude eta zinema ikusteko gogo handiz, gainera. Sail ugari dauzkagu. Horien artean Sail Ofizialak izaten da Zinemaldi baten indarra neurtzen duena. Gehienak estreinatu gabeko lanak dira, beraz, ez dugu erreferentzia asko aldez aurretik honen balioa sumatzeko. Badu bere grazia ezer jakin barik film bat ikustera joatea. Zuzendari berrien Sailean berdin gertatzen da. Zineman lehen urratsak ematen ari diren zinemagileak daudenez, oso filma desberdinak ikusteko aukera izaten da. Badago Perlak izeneko atal bat. Honetan beste Zinemaldi garrantzitsuenetan sarituak izandako edo arrakasta lortu duten lanak aurkezten dira. Ikuslea, teorikoki behintzat, lasaiago joan daiteke zinemara. Horrela, kasu gehienetan, heltzen diren lanak ikusteak merezi dutelako. Urtero zuzendari baten lanak eskaintzen dira eta beste sail gehiago. Ezinezkoa da film guztietara heltzea, horrela, hurrengo egunetan batez ere, Sail Ofizialeko Filmaz eta Perlak saileko filmaz arituko gara.

Seberg (Perlak)

Seberg da Zinemaldiari hasiera eman dion filma. Bertan, Jean Seberg aktoreak hiru urtean zehar, 1968tik 1971 urtera, jasandako jazarpenaren azalpena egiten zaigu. Aktoreak, bere ile motzarekin, 1958. Urtean Otto Premingeren BonJour Tristesse lan ederrean parte hartu izan bazuen ere, 1960. urtean Jean-Luc Godarden Al final de la escapada-rekin zimaren ikono bihurtu zen.

Filma hasten den momentua aktorea Hollywoodera joateko da, La leyendea de la ciudad sin nombre filmean lan egiteko. Garai horretan Ameriketako Estatu Batuetan iskanbila handia zegoen arraza beltzeko gizakiak jasaten ari ziren tratuarengatik. Pantera beltza taldeak eta beste pertsona batzuk borrokatzen ari ziren gauzak aldatzeko. Sebergek harremanetan jartzen da mugimendu horiekin elkarrekin lan nahi izateko. FBIk, mugimendu guzti horiek kontrolatu nahian eta egoera eskuetatik ihes egin ez diezaion, edozein azpijoko erabiltzeko kapaz da. Eta azpijoko horren biktima Jean Seberg izango da.

Filman, Sebergen istorioarekin batera, FBIk duen portaera ikusiko dugu. Horren barnean inongo arazo moralik ez duten langileak daude baina horietatiko batek, plana aurrera doan neurrian, zalantzan jarriko ditu FBI taldeak erabilitako metodoak. Bigarren trama nahiko galduta geratzen da istorioan. Agian, egia izan daitekeen istorioari eskasa den fikziozko trama bat jarri diote. Seberg Amazon

Studioetako ekoizpen bat da. Itxuraren aldetik zaindua dagoen arren, bide erdian geratzen da, bai aktorearen erretratu bezala, bai, salaketa filma bezala. Eta azken emaitza nahiko konbentzionala da.

Blackbird (Sail Ofiziala)

Duela 5 urte Silent heart Billie Augusten film daniarrak Donostiako Zinemaldiko Sail Ofizialean parte hartu zuen. Orain Robert Mitchellek lan horren bertsio berri bat egin du. Nahiko normala izaten Ameriketako Estatu Batuetan munduko beste herrialde baten eginiko film baten bertsio berri bat egitea. Ez dena hain arrunta da bi bertsioak Zinemaldi berdinean parte hartu ahal izatea. Papprika Steen aktorearen interpretazioa saritua izan zen. Agian, kointzidentzia kopurua borobiltzeko, aurtengo zinemaldian Susan Sarandonek jaso dezake saria pertsonaia berdina egiteagatik. Batek daki.

Kontatzen zaigun istorioan familia bat biltzen da amak, oso gaixorik dagoenez, bere senarraren laguntzarekin, bere buruaz beste egitea erabaki duelako. Familia biltzen da amari, bizirik dagoenean, azken agurra emateko. Ez da ohiko egoera bat. Hasieran denek umorea edo behintzat normaltasun kutsu bat eman nahi diote gertakizunari. Baina, astebukaera aurrera doan neurrian, eraikitako koraza puskatuz joango da pertsonaiak euren sentimenduak azaldu arte. Hasieran pertsonaiak nahiko eskematikoak direla ematen du:

ama indartsua, alaba bat kontrolatzailea eta aztertzailea, beste alaba iraultzailea eta desorekatua. Eta erdian aita lasaia eta adeikorra. Eta gidoi aldetik, ematen du dena nahiko kalkulatuta dagoela pertsonaia bakoitzak bere eszena edo momentua izan dezan.

Zuzendaria moldatzen da, istorioa garatzen doan neurrian, pertsonaiak indarra eta bizia hartzen joateko eta emozioa sortarazteko. Zerikusi handia du aktoreen interpretazioak. Susan Sarandon, Sam Neill, Kate Winslet, Mia Wasikowska, Lindsay Duncan…

Oso zaila da film baten hainbeste aktore bikainak biltzea.

Les Misérables (Perlak)

Ladj Lyren filmak Canneseko Zinemaldian epaimahaiaren saria lortu zuen. Oso film indartsua eta interesgarria da. Lehenengo eszenan jendea kalean eta tabernatan ospatzen dago Frantziako selekzioak mundialean izandako garaipena. Hori da jai momentu bakarra. Hortik aurrera istorioa Pariseko auzo galdu batera hurbilduko da. Auzoan badago, harrokeriaz eta modu txarrez mugitzen den polizia patruila bat (bikote bat eta polizia berri bat). Horiekin batera badaude auzoa zuzentzen duten beste talde batzuk. Gutxi gora-behera denak ulertzen dira auzoa martxan jarraitzeko edo kontrolatzeko. Eta egoera horretan mugitzen dira auzoko gazteak ere.

Filmeko lehen zatian eguneroko bizitza ikusten da. Zuzendariak kamara asko mugitzen du auzoko bizitza harrapatzeko. Irudiak eta istorioaren giroa oso sinesgarria egiten zaigu. Deskribapen horrek sua hartzen du istorioan ezusteko gertakizun bat ematen denean.

Hortik aurrera, dena hankaz gora jartzen da, erritmo frenetikoa bihurtzen da eta intentsitateak gora egiten du. Zuzendariak lortzen du ikuslea istorioan sartzea. Oso ondo heltzen zaigu auzoaren atmosfera itogarria.


Atom Rhumba: Bizkarrezurra astintzeko parada

Atom Rhumba bezalako talde gutxi dago euskal musikaren panoraman. Izango dira azkarragoak, izango dira bortitzagoak, zaratatsuagoak, pisutsuagoak. Baina gutxik dute bizkaitarrek agertoki gainean erakusten duten intentsitatea eta, rock taldea izanda, jendea dantza ero batean jartzeko gaitasuna.

Hala erakutsi zuen, beste behin ere, larunbatean Azpeitiko Sanagustin kulturgunean emandako kontzertu puskan. Zazpi urteko isilunearen ondoren, Rober!-ek gidatzen duen taldea –bera da liderra eta hasieratik mantentzen den kide bakarra– Cosmic lexicondiskoarekin itzuli da urte honen hasieran. Disko berriak Atom Rhumbaren ezaugarriak mantentzen ditu eta rockaren historian egon eta egongo diren estilo ugariak taldeak bere egin ditu oraingoan ere. Psikodelia, garajea, bluesa, punka, soula, rocka... Dena marmita batean sartu eta berea duen edabe magikoarekin itzuli da taldea.

Agertoki gainean benetako rockstar bat izateaz gain, Rober!-ek badu sekulako musikariak inguratzeko abilitatea. Atom Rhumbaren azken berraragiztatze honetan Joseba Irazoki gitarrajoleak – Euskal Herriko eta, esango nuke, estatu osoko gitarrajole onena da–, Jaime Nieto baxu joleak eta Andoni Etxebeste bateria joleak osatzen dute, Rober!-ekin batera, taldea. Eta, a zer mailako musikariak! Sanagustinen ikusi bezala, base erritmikoa martxan jartzen denean zaila, oso zaila, izaten da geldirik egotea: nahitaez dantzara eramaten zaitu. Horri Rober!-en eta Irazokiren gitarrak eta presentzia gehitzen bazaizkie, bizkaitarren meza beltz rockeroa gelditzeko erarik ez dago.

Logikoa den bezala, Cosmic lexicon disko berria izan zen Azpeitiko kontzertuko oinarria. Izan ziren, noski, disko zaharragoetako altxorrak ere: Cynic skin, Home made prozac edota Body clock zoragarria, hurrenez hurren. Ez zen jende asko hurreratu kontzertua ikustera (ez da ezerengatik, baina kontzertuak goizago jartzerik ba al dago? ), baina bertaratutako askok bizkarrezurra ederki astintzeko aukera izan zuten.


Kirol eskaintza berezia uztailerako

Besteak beste, pilates terapeutikoa, erditze osteko gimnasia, body jam, batuka, hirugarren adinekoendako gimnasia, body balance, fit bike, eta pilates hastapena egingo dituzte helduendako ekainaren 30etik uztailaren 30era. Izenemate epea ekainaren 20an bukatuko da.

Bestalde, hainbat master class eman behar dituzte ekainean zehar: alde batetik, fit bike egiterakoan pultsometroa erabiltzen ikasteko eskolak emango dituzte ekainaren 24an 20:15ean, eta ekainaren 26an 18:15ean; beste alde batetik, pilota handiekin tonifikazioa lantzeko eskola emango dute egubakoitzean, 18:30ean; eta, azkenik, Quebrantahuesos lasterketa prestatzen dabiltzanendako, lau irakaslerekin prestaketa saioa egingo dute eguenean, 19:15etik 21:15era. Eskola berezien inguruko informazioa jasotzeko eta izena emateko, kiroldegiko bulegora joan daiteke.

Ordutegi berria

Domekan jarriko dute indarrean udako ordutegia kiroldegian. Hala, uztailaren 31ra arte, astelehenetik egubakoitzera 07:30etik 21:30era egongo da zabalik, eta zapatu, domeka eta jaiegunetan, 10:00etatik 20:00etara. Abuztuan aldiz, astelehenetan itxita egongo da, eta gainerako egunetan, 10:00etatik 20:00etara zabalduko dute.


Igor Ibanzetak irabazi du 'Salerosketak Be Euskaraz' zozketako azken IPad-a

Irailean egindako zozketan Leike aroztegian banatutako 500.913 zenbakiak lortu du saria. Igor Ibanzeta Garaterentzat izan da ITG-k banatutako IPad-a.

Irailekoa ITG-ren 18.zozketa izan da. Durangoko merkatari eta bezeroen harremanak euskaraz izatea bultzatu gura du 'Salerosketak be euskeraz' kanpainak.


Ate irekientzako, izenematea

Dantza garaikidea ezagutu nahi dutenentzat, ate irekien saioak antolatu ditu Txaro Untzilla irakasleak. Uztailaren 10etik 13ra izango dira, astelehenetik ostegunera, goizeko 10:00etatik 11:00etara. Biterin eskainiko ditu saioak, debalde, baina izena eman behar da aurrez. Bihar arte dago epea zabalik, Biterin bertan.


Maria Angeles Artolari elkartasuna adierazteko ekintzak egingo dituzte Azpeitian

Maria Angeles Artola azpeitiarrak hogeita hamar urte bete ditu Venezuelan deportatuta, eta horren harira ekitaldiak izango dira datozen egunetan Azpeitian, Konponbidea bultzatuz iheslari eta deportatuak Euskal Herrira leloa ardatz hartuta.

Gaur eta bihar izango dira ekitaldiak. Deportatu ohi batek hitzaldi bat eskainiko du gaur, 19:00etan, Baigeran. Konfinamentuari, deportazioari eta estraditazioari buruzko azalpenak emango ditu hizlariak, besteak beste.

Bihar, argazkia

Bihar, 19:00etan, berriz, argazkia aterako dute liburutegi atzean, eta mokadua egongo da bertaratzen direnentzat. Era berean, kamera bat jarriko dute lekuan bertan, eta nahi duten guztiek Artolari mezua uzteko aukera izango dute; gero hari helaraziko diote.

Artolak 1978. urtean alde egin zuen Azpeititik. Frantziak Venezuelara deportatu zuen 1984an, eta ordutik han bizi da. Egun, bi azpeitiar daude deportatuta; bata Artola da, eta bestea Iñaki Etxarte. Bestetik, Azpeitiko iheslari politiko bakarra Juan Manuel Bereziartua Pakea da.


Piepolik irabazi du Tourreko hamargarren etapa

Saunier Duvaleko taldekide Coborekin helmugaratu da, mendiko etapa nagusian. Ondoren Schleck sartu da. Kirchenek elastiko horia galdu du, Evansen mesedetan. Bihar atseden eguna izango dute txirrindulariek.

Leonardo Piepolik irabazi du gaur arratsaldean Frantziako Tourreko hamargarren etapa: Paue-Hautacam (156 kilometro). Saunier Duvaleko taldekide Juanjo Coboren aurretik sartu da Hautacamgo helmugan. Hirugarren, 27 segundora, Frank Schleck (CSCkoa) sartu da.

Kim Kirchenek lider izateari utzi dio, eta Cadel Evansentzat izango da elastiko horia. Silence-Lottoko txirrindularia Piepolirengandik 2,17 segundora sartu da, taldetxo batean. Kirchen, ordea, atzerago zihoan beste talde batean helmugaratu da. Sailkapen nagusian, Evansen atzetik, Schleck jarri da, segundo batera, eta Christian Vandevelde ageri da hirugarren, 38 segundora.

Piepolik Cobo taldekidea izan du ihesaldiko kide azken kilometroetan, kategoria berezia duen Hautacam portuko maldetan goiti. Ikusgarriak izan dira mendiko etapa nagusiaren azken kilometroak, txirrindulariek Tourmalet gainditu eta gero bereziki.

Kirchenek nagusitasunari ezin eutsirik geratu den bitartean, Cadel Evans, Denis Mentxov, Carlos Sastre eta Riccardo Riccok ondo eraman dute hamaika ihesaldik ezarritako erritmo bizia.

Bihar atseden eguna izango dute, itzuliko aurrena. Etzi, 11. etapa: Lannemezan-Foix (167,5 kilometro), Okzitaniako lurretan oraindik ere. Hirugarren mailako bi mendate izango dituzte eta lehen mailako bat (Portel, 110. kilometroan).

Hilaren 27an bukatuko da itzulia.


Kontxako Bandera Bermeora joan da, Urdaibaik beste erakustaldi bat egin eta gero

Urdaibaiko arraunlariak, banderarekin. (Argazkia: Lide Ferreira)

Izugarrizko maila erakutsi du Urdaibaik berriro. Lehen jardunaldian egindako marka bikaina izan bazen, bigarren igandekoa hobea izan da. Honela gauzak, Kontxako Bandera irabazteaz gain, bi jardunaldien denborak batuta, historiako markarik onena egin dute bizkaitarrek: 38:04:76.

Gaur ere, Urdaibai Castroren jardunaldi bakarreko markatik oso gertu izan da (19:01:78), bigarren luzean aurkariak atzean utzi eta gero, nabarmen gainera. Hondarribiak egindako lana ere nabarmentzekoa da, bigarren postua lortu baitu traineru berdeak (19:06:82), Kaiku gaindituta (19:11:80). Hondarribiarrak buruan izan dira lehen luzearen zati handi batean, eta gero bizkaitarren atzean geratu arren, lehen jardunaldiko denbora ere hobetu dute. Kaiku hirugarren geratu da txandan eta sailkapen orokorrean, eta Orio laugarren (19:20:00).

Ohorezko txandan gertatu da hori guztia, baina lehen txandan ere izan da zer kontatu. San Juanek (19:30:64) Portugaleteri (19:40:36) bosgarren postua kendu dio, txanda irabazita. Cabo da Cruz bigarren izan da txandan (19:37:14), baina zazpigarren postuarekin konformatu behar izan dute sailkapen orokorrari dagokionez. Donostiarra, bere aldetik, joan den igandean baino askoz hobe aritu da. 20 minutuko mugatik ez dira horren urruti ibili (20:12:44), Xabier Zabala donostiarren entrenatzaileak nahi bezala.

Ohorezko txandako sailkapena:

1-Urdaibai, 19:01:78

2-Hondarribia, 19:06:82

3-Kaiku, 19:11:80

4-Orio, 19:20:00

Lehen txandako sailkapena:

1-San Juan, 19:30:64

2-Cabo da Cruz, 19:37:14

3-Portugalete, 19:40:36

4-Donostiarra, 20:12:44

Sailkapen orokorra:

1-Urdaibai, 38:04:76

2-Hondarribia, 38:21:30

3-Kaiku, 38:25:32

4-Orio, 38:43:72

5-San Juan, 39:08:38

6-Portugalete, 39:11:60

7-Cabo da Cruz, 39:16:56

8-Donostiarra, 40:42:46


Milaka lagun batu dira kostan petrolio orbanari aurre egiteko

Petrolio orbana ez da kostara heldu, baina oso hurbil dago: itsasoan ibiltzen diren hainbat hegazti petrolioz lohituta aurkitu dituzte.

Milaka boluntario, Guardia Nazionaleko 23.000 kidek lagunduta, Mississippi, Lousiana, Florida eta Alabamako kostetan batu dira petrolio orbanari aurre egiteko.

Oraindik ez da heldu, baina agintarien ustez ordu gutxi barru iritsiko da kostaldera.

Dagoeneko orban horren aztarnak nonahi aurkitu daitezke kostaldetik hurbil dauden zenbait uhartetan.

Hondoratutako plataformatik petrolioa etengabe ari da isurtzen. British Petroleum (BP) enpresako teknikariek hiru zuloetatik bat estaltzea lortu dute. Hala ere, isuria ez da eten, lehen bezala, egunean 5.000 upel petrolio inguru isurtzen dira itsasora, enpresak dioenez.

Estatu Batuetako petrolio industriako adituek, ostera, besterik diote: egunero 40.000 upel isurtzen direla.

Informazio hori baieztatzen bada, oraindik zailagoa izango da petrolio ihesa gelditzea. British Petroleumeko langileek ez dute etsi eta aurreko egunetan eraiki duten altzairuzko egitura erraldoia untzi batean sartzen hasi dira.

Asteburuan 100 tonako kupula erraldoi hori 1.500 metroko sakoneran ipiniko dute petrolio ihesik handiena estaltzeko. Era horretako operazioa egiten den lehen aldia denez, ezin daiteke jakin eragina izango duen.


Orhi mendira asteburu pasako irteera antolatu du Arrastaka taldeak

Arrastaka Mendi Taldeak asteburu pasako irteera antolatu du Irati eta Orhi aldera. Datorren asteburuan, hilaren 17 eta 18an joango dira, eta Iratiko txabolen zeharkaldia eta Orhiko gailurrera igoera egingo dituzte.

Irteera bi zatitan banatu dute. Larunbat goizean, Iratiko zeharkaldia egingo dute, Bagargiak menditik abiatuta. Bidean, Escaliers (1.472 metro), Arthanolatze (1.530), Xardexkagaina (1.406) eta Mendibel (1.411) gainak zeharkatuko dituzte. Ondoren, Saroberri (1.338) eta Okabe (1.456) aldera jo eta handik, Iratiko basoko ibilbidetik itzuliko dira.

Igandean berriz, Orhi (2.017 metro) mendia igoko dute. Pirinioetan bi mila metrora iristen den lehen mendia da, eta Iratiko zaindaria deitzen diote, dituen ikuspegi ederrak direla eta.

Irteeran parte hartu nahi dutenek, Ehunmiliak eta Arrastakaren lokalera (Iturriotz kalean) jo behar du datorren asteartean, 19:30ean. Informazio gehiago nahi duenak, Arrastakaren webgunea bisitatu edo telefonoz dei dezake 646 85 56 20 zenbakira.


Sakandarrak sormenaren lurraldean

Igandean despeditu zen 52. Durangoko Azoka. Hura iraun duen bost egunetan sormenaren lurraldeak bizia hartu duela adierazi dute Gerediaga elkarte antolatzailetik. Asko izan dira Durangora gerturatu diren sakandarrak. Sorkuntza lan berriak ikusi eta erostera joan dira gehienak. Baina urtetik urtera euren lanak saldu edo erakusten dituzten sortzaile sakandarrak gero eta gehiago dira. Batzuk standaren beste aldean estreinakoa zuten, esaterako, auto-edizio gunean egon ziren Iker Uribe (Ni neu Galtzeta albuma) eta Iñaki Berastegi (Harmaila aldizkaria). Halakoetan eskarmentu gehiago dute azokatik pasa ziren Gozategiko, Hesian edota Vendetta taldeetako kideak edo Juankar Lopez Mugertza eta Alberto Barandiaran idazleak besteak beste.


Gitarra entzunaldia

Berako Isidoro Fagoaga Udal Musika Eskolak otsailaren 28rako gitarra entzunaldia antolatu du. Bertako ikasleek 17:30etik aurrera musika eskolan ikasturtean ikasten ari direna erakutsiko diete hurbiltzen direnei.


«Neguan argiteria baju egoten da Elorrabiko bidean, korrika egiteko»

Hori da korrikalarien eskaera, adibidez. Hori bezala, herritar bakoitzak bere eskaerak egin ditzake larunbatean, kirolari buruzko parte hartze prozesuko lehendabiziko bileran.

Kontxi Ormazabal da emakume korrikalarien taldeko kide bat, eta hark oso garbi dio, neguan argi pixka bat gehiago estimatuko luketela Osiñagako bidean edo Landare inguruan. Hori bezala, Juanma Muruak dio bere semeak eta lagunek skate-park bat estimatuko luketela; edo aspaldiko kexa da futbol eta errugbi zelaietan urak sekulako kalteak eragiten dituela urtero xamar. Eskaera horiek edo beste hainbat eta hainbat egin litezke datorren larunbatean, kirolari buruzko parte hartze prozesuko lehendabiziko bileran, 09:30etatik 12:30etara, Biterin. Udaleko kirol sailak antolatuta, lau bilera egingo dira, lau larunbatetan, eta abendurako plangintza bat esku artean izan nahi da.

Bakoitzak bere beharrak

Parte hartze prozesua hasterako, Kronikak herritarren artean galdetu du zein diren ariketa fisikoa egiteko ikusten dituzten beharrak. Idoia Esnaola da atletismo taldeko kidea. Hark dioenez, beste herri batzuetan zirkuituak markatuta daude (kilometroak, eta abar), eta Hernanin ez legoke gaizki hori egitea. «Horrez gain, txirrindulariak dabiltzala aipatzen da kartel batzuetan, eta hor jarri behar luke oinezkoak eta korrikalariak dabiltzala ere. Atletismo pistako lurra aldatu beharra ikusten dut, eta gure lokalak txiki geratu zaizkigu, gero eta jende gehiago ari delako; ondoko lokalak hutsik daude...». Loli Izagirre palista da, eta kiroldegiko erabiltzailea. Berak dioenez, mantenimendua maizago egin beharko litzateke kiroldegian. «Takila bat hondatu, eta denbora asko pasa izan da konpontzerako. Horrez gain, herriko pala txapelketan parte hartzeko bazkide izan beharra ere ez dut beharrezko ikusten». Kontxi Ormazabal korrika ibiltzen da emakume taldean. Berak dioenez, Elorrabiko bidean eta Landaren aldaketak egin litezke. «Neguan argiteria baju xamarra da bide horietan, eta desanjelatu xamar geratzen dira. Horrez gain, korrika goazela kotxeak oso azkar pasatzen dira, eta sustoren bat hartu izan dugu».

Deialdia «herritar guztiei»

Juanma Murua kirol aholkularia da, eta Hernanin bizi da urteetan. Kirolari izateaz gain, era honetako prozesuak ondo ezagutzen ditu bere lanagatik. Bere iritziz, garrantzitsuena da ahalik eta jende gehienak parte hartzea. «Kirolari eta kirol-taldeei galdetzeaz gain, herritarrei galdetu behar zaie, kirolik egiten ez dutenei ere bai. Zergatik ez duten kirolik egiten, zer beharko luketen egiteko. Horrez gain, pentsatu beharko genuke kalea ere kirola egiteko leku bat izan litekeela, edo mendia...». Muruak uste du adin guztietako jendearen iritzia garrantzitsua dela. «Nere semeak eta lagunek skate-park bat nahi dute, eta nik proposamen hori eramango dut larunbatean».


Herritar guztiengana iristeko helburua du aurtengo kultur asteak

Gaur bertan ekingo diote Berastegin kultur asteari, eta azaroaren 2an amaituko da azokarekin

Gaur emango diote hasiera beste urte batez Berastegiko kultur asteari. Azaroaren 2ra arte, bi asteburuetan zehar kultur ekintza ugari izango dira aukeran.

Berastegi herri parte hartzailea da, eta hori kultur astearen antolakuntzan ere nabari da. Mirari Saizar, kultura batzordeko kideetako bat da eta antolakuntza hori gertutik jarraitu du. Kultura batzordeak «herritar guztiak» gonbidatzen ditu kultur astea antolatzeko batzordera, baina deialdi «berezia» egiten zaie urtean zehar ekimen ezberdinak antolatzen dituzten herriko elkarteei «hainbat ideia eta proposamen izaten dituztelako, programa osatzeko orduan». Hortaz, kultura batzordeko kideak «gustura» daude herritarren parte hartzeagatik.

Kultur astea antolatzerakoan, berriz, bereziki saiatzen dira «adin tarte ezberdineko jendearengana iristen», eta horri begira haurrei, gazteei edo helduei zuzendutako ekitaldiak antolatzen dituzte.Honela, herritar guztientzat «interesgarriak» izan daitezkeen gauzak proposatzen saiatzen dira. Bestalde, Saizarren esanetan programazioa «kulturako hainbat alor tartekatuta» prestatu nahi izaten dute. Eta bide horretan, aurten ere hainbat ekitaldi antolatu dituzte kultur astean zehar. Esate baterako, bizitzako galderen eta doluaren inguruko Ahulki hutsak dokumentalaren emanaldia, Anje Duhalderen kontzertu akustikoa, Piano bat bertsotan ikuskizuna Ainhoa Ansa abeslaria, Jagoba Astiazar painojolea eta Beñat Gaztelumendi bertsolariekin...

Azokaren XVI. eguna

Hala ere, eta zalantzarik gabe, kultur asteko ekintzarik «garrantzitsuenetako bat» azken egunean egiten den azoka da. Aurtengoa XVI. edizioa izango da, eta Saizarren ustez «bere pisua» du.

Aipatu bezala, azoka azaroaren 2an izango da, 11:00etatik aurrera frontoian eta futbol zelaian. Bertan hainbat produktu aurkitu ahal izango dira: barazkiak, gozokiak, gaztak, eztia, eskulanak, etab. Horrez gain, urteroko ardi,ahari eta bildots lehiaketa, arroz-esne txapelketa eta gazta lehiaketa ere ez dira faltako. «Ekintzaz beteta» izango da goiza bertaratzen diren guztientzat. Saizarren ustez kultur asteko «egunik politena» izaten da azokarena, eta baita «parte-hartzaileenetakoa» ere. Gainera, bereziki «herriko postu jartzaileen lana» azpimarratuko luke. Izan ere, urtero «20-22 postu inguru» izaten dituzte, horietako «asko herritarrek jarritakoak eta herriko produktuekin osatutakoak».

Gazta lehiaketa ere garrantzitsua izaten da egun horretan, aurten XXIII. edizioa izango da: «Herrian artzai eta gazta egile asko ditugu eta lan hori bultzatzen jarraitzeko beharra ikusten dugu». Ahari, ardi eta bildots lehiaketetan eta arroz-esneen txapelketan ere herritar «askok» parte hartzen dute. Azken finean, Saizarren ustez «goiz horretan herritarren parte hartzea egongo ez balitz, ez genuke ez azokarik ez beste ekintzarik antolatzerik izango».

Honenbestez, Saizarrek «interesa» duen oro Berastegira hurbiltzera animatu nahi du, «momentu polit bat» bizitzeko aukera izango baitu ekimen ezberdinetan.

Berastegiko kultur astea

URRIAK 24, GAUR

16:30. Globo piñata eta kaxa-jokoa haurrentzat, frontoian. Tartean, askaria.

19:00. Ahulki hutsak dokumentalaren emanaldia, bizitzako galeren eta doluaren inguruan, erabilera anitzeko gelan. Ondoren, mahai-ingurua, eta moderatzaile lanetan Lory Thompson ariko da.

21:30. Euskal Herriko altxorretan barrena hitzaldia, Arkaitz Astiazaranen eskutik, erabilera anitzeko gelan.

URRIAK 25, BIHAR

11:00. Ate irekiak Maria Cueto eta Mariano Arsuagaren lanak ikusteko La Bajera-n.

15:00. Mus txapelketa herrikoia, Gaztainondo elkartean.

URRIAK 26, IGANDEA

17:00. Ametsen fabrika antzezlana umeentzat, erabilera anitzeko gelan.

19:00. Anje Duhalderen kontzertu akustikoa, aparkaleku azpiko lokalean.

URRIAK 31, OSTIRALA

16:15. Artzainen parkea Kulkiren eskutik, eskola atarian. Tartean, txokolate jatea.

19:00etatik aurrera. Pintxo potea herrian zehar.

21:30. Mendizaletasunaz hitzaldia, Felipe Uriarteren eskutik, erabilera anitzeko gelan.

AZAROAK 1, LARUNBATA

19:00. Piano bat bertsotan ikuskizuna Ainhoa Ansa, Jagoba Astiazaran eta Beñat Gaztelumendiren eskutik, erabilera anitzeko gelan.

AZAROAK 2, IGANDEA

Goizean zehar. Azoka. Bertan herriko produktuak egongo dira salgai, eta hainbat lehiaketa izango dira.

13:30. Lehiaketa guztietako sari-banaketa.

18:00. Talo jatea eta goizeko lehiaketetako gazta eta arroz-esneen dastaketa, ardoak eta sagardoak lagunduta. Tartean Maialen Argote eta Irati Irurtzun trikitilariak.


Ertzaintzak 'sabotajetzat' jo du Bizkaibuseko 8 autobusen erretzea

Lehen ikerketen arabera, sabotaje ekintza bat izan da; izan ere, Eusko Jaurlaritzaren Segurtasun Sailak baieztatu duenez, gasolina eta petardo arrastoak aurkitu dituzte inguruetan.

Bizkaibuseko Derioko garajean goizaldean piztutako sutea nahita eragindakoa izan da, Eusko Jaurlaritzako Segurtasun Sailak baieztatu duenez. Lehen ikerketen arabera, sabotaje ekintza bat izan da; izan ere, Eusko Jaurlaritzaren Segurtasun Sailak azaldu duenez, gasolina eta petardo arrastoak eta Ibon Iparragirre presoari erreferentzia egiten dioten orriak aurkitu dituzte inguruetan.

Guztira, zortzi autobus kiskali dira Bizkaibusek Derion duen garajean, Ugaldeguren industriagunean. Sua piztu den unean, autobusak hutsik eta garajearen kanpoaldean zeuden. Su hartu duten zortzi autobus horietatik zazpi erabat kiskalita gelditu dira, eta zortzigarrenean, berriz, kalte handiak izan dira.

Sutea 01:00etan piztu da oraindik argitzeke dauden arrazoiak tarteko. Sutearen tokira bertaratu dira Derioko, Artatzako eta Uriosteko suhiltzaileak eta 04:30ak eta 05:00ak bitartean garrak itzaltzea lortu dute. Halaber, suhiltzaileek Bizkaibusek ondoko pabiloia babestu behar izan dute sugarrak hara zabaldu ez zitezen.

Ertzaintzak ikerketa bat abiatu du sutearen nondik norakoak argitzeko.

Gisa horretako hirugarren gertakaria 15 hilabetean

Gaurkoa, 15 hilabetean gertaturiko gisa horretako hirugarren gertakaria da.

Iazko abuztuan Lujua enpresa pribatuko bost autobus erre zituzten Loiun, nahita eragindako sute batean, Eusko Jaurlaritzako Segurtasun Sailak baieztatu zuenez. Sutea piztu zen tokitik 50 metrora ETAko presoen alde etxean egindako panfleto batzuk aurkitu zituen Ertzaintzak. Suteak milioi bat euro inguruko kaltea eragin zuen. Talde anonimo batek bere gain hartu zuen eraso, gaixo dauden ETAko presoen etxeratzea eskatzeko ekintza gisa.

Hilabete geroago, 2014ko irailean, Bizkaibuseko hiru autobus kiskali ziren Zorrotzako garajean. Inguruetan Gudari Eguneko panfletoak aurkitu zituen Ertzaintzak. Halaber, kalte materialak 900.000 euro ingurukoak kalte materialak zenbatu zituen Bizkaiko Foru Aldundiak.


Hiru egun itsas kulturan barrena

Itsas munduaren lehena, oraina eta geroa erakutsi ditu aurten 22. Arrain Azokak, LOG gune berrian. Bertan egindako erakustaldien «arrakasta» nabarmendu dute antolatzaileekBeste urte batez, itsasoagaz lotutako kultura, historia, gastronomia, ekonomia eta nortasuna ezagutzeko aukera eskaini du Bermeoko Arrain Azokak. Era berean, azokak, aurten, itsas munduaren lehena, oraina eta etorkizuna erakutsi dituela azaldu dute, «giro paregabe batean».Hori guztia LOG gune berrian egin dute. Bermeoko Udal ordezkariek azaldu dutenez, «arrakastatsua» izan da aipatu gune berri hori, bai eta horren baitan egindako ekitaldi guztiak ere. Hala ere, Itsasoko Delicatessen show cooking-ak eta sashimi kalitatezko hegaluzearen aurkezpenak izandako harrera nabarmendu dituzte.22. Arrain Azokaren balorazioa «positiboa» dela diote, behin-behineko datuen arabera.Elkartasun pintxoakArrain Azoka bisitatu dutenek zer jan eta edan ere izan dute. Izan ere, aurten, lehenengoz, jatetxe karpa bat jarri dute, eta «jende asko erakarri duela» azaldu dute antolatzaileek. Horren baitan, hegaluze eta mendrexka errea prestatzen ibili dira asteburu osoan, hainbat elkartetako 50 boluntario inguru. Elkartasun pintxoetatik lortutako dirua garapenean arazoak dituzten 6 eta 12 urte bitarteko umeen estimulazioa bermatzeko proiektura bideratuko dute.Asteburuak, baina, askotarako eman du; izan ere, adin eta gustu guztietarako jarduerak egon dira aukeran. Umeek, esaterako, sukaldaritza tailer ugaritan parte hartu ahal izan dute, MB 2000 elkartearen eskutik.Ohi legez, barikuan egin zuten inaugurazio ekitaldia, eta Bermeoko alkateaz gain, zinegotziak, enpresa eta erakundeetako ordezkariak, Josu Erkoreka Eusko Jaurlaritzako bozeramailea eta Bittor Oroz Nekazaritza eta Arrantza sailburuordea egon ziren, beste hainbesteren artean. Arrain Azoka «erreferentea» dela gogorarazi zuen alkateak: «Arrantza munduaren erakusleiho garrantzitsuenetarikoa da. Horretarako, ezinbestekoa da erakundeak eta enpresak denon artean lanean jarraitzea».Aurretik, baina, Hegaluze Saria emateko ekitaldia egin zuten. Alberto Aurrekoetxea Frai Albertok «pozik» jaso zuen saria, eta egindako lanaren gainbegiratze bat egiteko aukera izan zuen, «lan handia» egin duela nabarmenduta. Ekitaldi berean Arrain Azoka iragartzen duen kartelaren egileari eman zioten saria, Alaia Rodriguez gernikarrari, hain zuzen.Era berean, apirilean zendu zen Joseba Kerejeta urpekaria ere gogoan eduki zuten; bideo hunkigarri bat jarri zuten haren omenez. Hainbat izan ziren bertaratutako lagunak, eta oroigarri bat jaso zuten.Zapatuan, Eleizalde Ikastolak antolatzen duen pintxo lehiaketako sari banaketa egin zen. Bermeoko Kasinoaren pintxoak hartu du sari nagusia. Akelarrek eta Kafe Loidxek hartu dituzte bigarren eta hirugarren sariak, hurrenez hurren. Herritarrek ere beraientzako pintxorik gozoena izan dena aukeratu ahal izan dute. Botoa eman dutenen artean zozketa egin dute, eta Eva Muñoz Cortijok irabazi du kontserberek emandako produktuekin osatutako otzara.


Joskintza ikastaroa, gizarteratze helburuarekin

Arrasateko Udalak eta Emaus Fundazioak langabeendako joskintza ikastaroa emango dute urtarrilaren 31tik apirilaren 8ra bitartean. Izenematea zabalik dago datorren astelehenera, hilaren 24ra arte, BAZen edo Udal Enplegu sailean (943 25 20 70). Ikastaro berezia izango da, izan ere, egiten duten batzuendako enplegu aukerak izango dira Emausek Udalaren laguntzaz herrian daukan tailerrean.

Ikastaroan 10-12 lagunendako lekua izango da. Marga Garmendia Udaleko Enplegu eta Garapen Ekonomiko teknikariak azaltzen dizkigu betekizunak: "Ezinbestean bete beharreko baldintza bakarra da Enplegu Zerbitzu Publikoan langabe gisa izena emanda egotea. Lehentasuna izango dute Arrasatekoek. Kontuan hartuko dira hautagaien egoera sozioekonomikoa, zenbat denbora daroaten langabezian eta joskintzarekin harremana izatea. Hortaz, edozein apuntatu daiteke, baina bazterketa egoeran ez daudenendako lau postu inguru izango ditugu bakarrik".

Ikastaroa egiten duten "batzuek enplegu aukera" izango dute Emausen tailerrean, eta beste batzuek Emausen lan-poltsan sartuko dira. Tailer horretan, Sin Desperdicio markako produktuak josiko dituzte. Hortaz, ez da ohiko arropak edo ehunak jostea bezalakoa; produktu haiek erabilitako publizitate-banderekin egiten dira, eta propio ikasi behar da haiek josten.

Emaus Fundazioaren tailerrak eta dendak urte bete pasa egin dute herrian, eta, arduradunen esanetan, "polito" doa orain denda. Bi helburu betetzen ditu: ingurumen aldetik, materiala eta arropa asko berrerabili egiten dira; eta, gizarteratze helburua ere betetzen du, bazterketa arriskuan egon daitezkeen pertsonei lanpostua ematen dielako.

Horiek guztiak zabalago irakurtzeko aukera duzue hilaren 21eko Goiena aldizkarian.


Hiruretatik bat, edonor dela ere


Trikuharriko kalteengatik zehapen-espedientea

Ingurumen Sailak zehapen-espedientea irekiko dio Etxarri Aranazko Fagamendi izeneko monumentu megalitiko katalogatuan kalteak eragin dituen baso-lanen enpresari.

Mendizale etxarriarrek gaztigatu zuten Fagamendiko trikuharriaren gainetik baso-lanetako makinak pasa zirela, eta makinen jardunak Trikuharrien Ibilbideko markak eta xenda desagerrarazi zituztela. Larunbatean izan zen horren berri udalak ere eta Nafarroako Gobernuari horren berri eman zion. Gaur goizean bertan izan dira zonaldeko Ingurumen saileko basozainak, Sepronako kideak eta Ondare Historikoaren Zerbitzuko arkeologoak eragindako kalteen lehendabiziko balorazioa egiten.

Basozainen ikuskapen-aktan jaso dutenez, enpresaren makina astunak harrizko tumulu baten gainetik pasatu ziren, eta ondorioz haietako batzuk hondoratu eta beste batzuk mugitu eta tokiz aldatu ziren. Hala, trikuharriak bere jatorrizko formaren parte bat galduko zukeen, eta lur-arrastoak eta zuhaitz-adarrak geratuko ziratekeen inguruan. Basozainek aktan gaineratu dutenez, “gainetik pasatzea ez zen inondik inora beharrezkoa”, eta azpimarratzen du monumentu megalitikoak ondo-ondoan duela bere izaera azaltzen duen interpretazio-panela. Makinak pasatu ondoren, eremua zigilatuta dute, plastikozko zintaz inguratuta.

Udalak azaldu zuena berretsi du Nafarroako Gobernuak: “trikuharri horren kokapena, baita udalerriko Trikuharrien Ibilbidean dauden beste batzuena ere aldez aurretik adierazi zitzaion baso-lanen esleipena zuen enpresari”. Foru administrazioak gaineratu duenez, “enpresari bai basozainek eginiko entrega-aktan, bai Baso Kudeaketa Atalaren baldintza-orrian ere” trikuharrien kokapenaren berri eman zitzaion. Baso Kudeaketa Atalak akta igorri dio Kultura Zuzendaritza Nagusiko Erregistro, Ondare Higikor eta Arkeologia Atalari, egoera zein den jakin dezaten eta katalogatutako monumentu megalitiko horri eginiko kalteak balora ditzaten.


Trinketeko kristalak, "krak"

2. partida ez zen jokatu

Larunbatean, irailak 14, I. San Migel xare irekiaren 2. jardunaldia ez zen ehuneko ehunean jokatu. Lehen partida amaitu eta gero, 2. partida hasi aitzin, pilotariak berotzen ari zirela, pilotakada bortitz batek, erreboteko kristalaren zati bat hautsi egin zuen, eta, ondorioz, 2. partida bertan behera gelditu zen.

Lehen partidan, Driolet-Etxeverrik 40-34 irabazi zieten Bortheiru II-Funosasi. Partida orekatua izan zen, batzuek zein besteek alde txikiak izanez. Partidaren azken hamarkadan, galtzaile izan ziren Bortheiru II-Funosas, 31-34 irabazten jarri ziren, baina 9-0 azken partziala eginez, Driolet-Etxeverri bikoak, partida irabazi zuen.

I. San Migel Xare Irekiak, gaur gaurkoz, izango duen bilakaeraz ezin da ezer aurreratu. Zaila izango da Xare Irekia iragarritako egunetan aurrera eramatea, baina ahaleginak eta bi egingo dituzte , bai antolatzaileek bai Udalak. Ea lehenbailehen hautsitako kristala konpondu eta Xare Irekiarekin jarraitzeko aukera dagoen.


Eskatologiaren argitan

Amari zor diot pasartea. Gaztelaniaz. Gasteiz erdialdeko familia batean gertatua omen zen; zehazkiago, ama baten eta alaba baten artean. Kontua da, halako batean, ama hura etxeko komun batean sartu zela eta bertako tapa altxatzean kaka arrasto nabarmena aurkitu zuela. Hogeitaka urteko alaba sartua omen zen komunean minutu batzuk lehenago eta, beraz, harena omen zen obra. Nolatan ez zuen garbitu galdetu zion amak alabari, eta gazteak erantzun omen zuen ea zertarako kontratatua zuten garbitzaile bat etxean. Zaplateko ederra eman omen zion amak orduan, bai eta hauxe esan ere: “Sekula ez dun inork hire kaka garbitzeko adina dirurik irabaziko”.

Tonu hezigarrian kontatzen du amak pasarte eskatologikoa. Eta, literaturarekin gertatzen den bezala, ez du aparteko muntarik kontatutakoa egiazki egia den ala ez: hagitz ongi funtzionatzen du istorioak.

Hamarkada pasatxo daramat lanean EHUn. Pentsatzekoa denez, maiz aski eraman izan nau fisiologiak komunera lanorduetan. Etxeko pedagogia ez da, nonbait ere, unibertsitate publiko honetara lerratu.


Gaur eta bihar du epaiketa Albaro Arrik

Albaro Arri "Muni" Algortako preso politikoak epaiketa dauka gaur eta bihar (abenduaren 9 eta 10ean) Espainiako Auzitegi Nazionalean. Fiskalak 30 urteko espetxe zigorra eskatzen dio Madrilen 1994ko maiatzaren 23an izandako ekintza bat berari leporatuta. Bestalde, Parisen estradizio zabalpen bista bi ere ditu hil honetan.

Gaur eta bihar Espainiako Auzitegi Nazionalean duen epaiketan, Madrilen 1994ko maiatzaren 23an gertatu zen beste ekintza bat (aurreko epaiketarenaren data berean) leporatu nahi diote. Ekintza honetan Miguel Peralta Utrera Lur-Armadako tenientearen (gaur egun kapitaina omen) kontra kotxearen azpian, lehergailu bat ipini zuten, eta horren ondorioz hilda gertatu zen.

Aurrekoan bezala, oraingoan ere akusazioak duen oinarri nagusiak dira, batetik, atxilotu batek guardia zibilaren eskuetan 5 egunetan izanik egindako deklarazioak, nahiz eta gero epailearen aurrean dena ukatu eta torturak salatu. Eta bestetik, Muni estatu frantsesean atxilotu zutenean aldean omen zeramatzan diskete batzuk, ekintza horren nondik norakoak agertzen dituztenak.

Estradizio zabalpenak

Bestalde, abenduaren 8an eta 15ean bi bista izango ditu Parisen. Biak dira estradizio zabalpenak. Lehena Madrilen FNAC izeneko komertziogunearen kontra ipinitako auto-bonba batengatik eta bigarrena Aznarren kontra egindako ekintzarengatik.

Aipatzekoa da, estradizio zabalpen hauek eskatzeko duten oinarri bakarra Muni atxilotu zuten operazioan atzemandako diskette batzuk direla, barruan zuten ekintza hauen deskribapenengatik. Beraz, bitxia da, 1995ean izandako operazio polizial batean harrapatutako materiala erabili ez izana harik eta Muni espainaratua izan artean. Horren ondorioz, Munik ez du aukerarik izango fisikoki agertzeko Pariseko Auzitegiaren aurrean, eta horrek presoaren defentsagabezia dakar.

MUNI ASKATU!

Oihua

Uribe Kostako Amnistiaren Aldeko Mugimenduaren agerkari elektronikoa

e-posta: oihua@barrutik.org

http://oihua.webgune.net


Kirol Eskola arrakastatsua

Aurten 40 haurrek parte hartu dute Erreka Kirol Elkarteak antolatutako Udako Kirol Eskolan. Eta arrakasta ikusirik hiru talde egin dituzte bi egin ordez –argazkian ttikienen taldea–. Balorazioa «hagitz ona» izan da Errekaren arabera.


Irabazi ‘Tribial feminista’ jokoa!

Arrasateko Udaleko Berdintasun Sailari esker, ‘Tribial feminista’ mahai-jokoa irabaz dezakezu.

Zozketan parte hartzeko (martxoaren 7ra arte):

Posta elektronikoz: kluba@goiena.eus

Whatsapp: KLUBA [Tribial] [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.


Diseinu ekingarria

Informazioaren kontsumoa asko aldatzen ari da, ez bakarrik orain mila gailu eta pantaila ditugulako, baizik eta ekintza gehiago ere egin dezakegulako. Informazioa egoki ikustarazteaz gain, orain informazio horrekin egin daitezkeen ekimenak zehaztu eta diseinatu behar dira. Informazioak gure jendarteko pieza garrantzitsuenetako bat bihurtu dira. Horietako asko bere formatu ohikoetan jarraituko ditugu, baina gero eta gehiago dira, horiekin batera ekintzak burutzea bilatzen dutenak txio bat egin, albistea zabaldu, iruzkin bat utzi, erosi, beranduago irakurtzeko gorde...

Diseinu molde berriak, pantaila ezberdinetara egokitzeaz gain, ekintza horiek era egokian egiteko diseinatuak egon behar dute. Gailu eramangarrietan, adibidez, notifikazioek, informazioa emateaz gain, gero eta gehiago iritsi den mezu horrekin gauzak egiteko aukera ematen dute, sortu duen aplikazioa ireki gabe ere: Whatsapp mezu bat jaso eta erantzun, Twitter notifikazio bat gogoko egin, dei galdu bati SMS batekin erantzun. Denak notifikazioan gehituta datozen ekintza botoien bidez.

Hiru maila behintzat badaude diseinu berri hauetan eragiten dutenak: notifikazio maila, web/app maila, nabigatzaile/sistema eragile maila. Web inguruneari dagokionez web eta nabigatzailea dena, gailu eramangarrietan app-ak eta sistema eragilea dira. Arlo guztietan, informazioaren erabilpen egokiago batera bideratutako diseinua jarri beharko da martxan.

Google Now-k informazioa era sinple eta azkar batean ikusaraziko duen metodoa aukera bat da. Now-k karta modukoak erabiltzen ditu eguraldi, trafiko, kokapen, erosketa... informazioa begirada batean ikusi eta horrekin ekimenak burutzeko.

Sakelekoentzat aplikazioak erabiltzen dituen edonork eta garatu dituenak bereziki oso ondo daki ez dela nahikoa aplikazio bat egin eta publikatzearekin. Aplikazioaren interface-ak asko aldatzen dira. Horregatik oso erraz bereizten ditugu aplikazio zaharren eta berrien artean. Oso garrantzitsua da, beraz, berrikuntza estetikoez gain, era honetako diseinu aldaketa funtzionalagoak kontuan hartzea.

Informazioa ikusgarri egitetik bakarrik, ekingarri ere egitera bideratutako diseinuak garrantzia hartzen ari dela dirudi. Informazio-kartak oinarri dituen diseinu baten bidean goaz?


Galdeketa egiteko prozesua martxan, galdeketa egiteko eskumena tramitatzen hasita

CiU, ERC, ICV-EUiA eta CUPek biharamunean formalizatu dute baimen eskaera. PPk eta PSOEk "bloke bat" osatu dute subiranisten aurka.


Erlijioa eta gizarte zibila

Gai honetaz hemen aipatuko ditudanak ez dira izango beste munduko zerbait, baizik eta jada guztiok dakizkigun gauzak. Irutxuloko Hitza irakurtzen duzuenok eta Bagera euskara elkartearen berri dakizuenok jakitun zarete Urrats euskaltegiko gela batean hilero elkartzen urteak daramatzagula Elkarrizketa Filosofikoak izenarekin. Bada, azken tertulia ekainaren 3an izan genuen, eta bertara gonbidatu bat ekarri genuen. Eztabaidarako gaia: Erlijioa eta Identitatea, eta gonbidatua, Agustin Arrieta Urtizberea EHUko irakaslea. Berak Alberdania argitaletxean 2010ean Sinesmenak eta usteak liburua argitaratu zuen. Beraz, gai honen inguruan badaki zerbait.

David Humek (1711-1776) Erlijioaren historia naturala liburua idatzi zuen. Berak dioenaren arabera erlijioa ez da giza arrazoimenaren ondorioa gizabanakoak naturari dion beldurraren ondorioa baizik.

LAB sindikatuak ErlijiOFF izenarekin erlijioa eskoletan asignatura ez izatearen aldeko kanpaina abiatu zuen abenduan eta sinadurak bildu. Egun hauetan sinaduraren bilketa amaituko da Jaurlaritzara aurkeztuko. Edozeinek sina dezan aukera dago Interneten. Kanpaina honen helburua hezkuntzaren izaera laikoa aldarrikatzea da. Izan ere, gaur egun erlijio desberdinetako ikasgaia eta nagusiki katolikoa eskaintzen zaie ikasleei. Horren ordez, filosofia elkarrizketa moduan eskaintzea egokiagoa dirudi, hau da, giza-balioetan oinarritutako elkarrizketa ez dogmatikoak eskaintzea, non ikasleak protagonistak izango diren. Gainera, horrela eginez sistema propio baten aldeko urrats praktikoak egiten dira ikastetxe laikoaren alde.

Halaber, aipatu nahi dut orain dela aste batzuk, Parte Zaharreko taberna batean eta ostiral batean feminista talde handi bat euren lagun batzuk apostasia egin zutela eta ospatzen ari zirela. Zer pentsatua eman zidan. Gaur egun, lehen baino beldur gutxiago diogu erlijioari eta elizari eta ikusita nola ari diren jokatzen ez zait harritzen gero eta jende gehiago apostasiaren alde izatea.

Amaitzeko esan, izan genuen elkarrizketan atera genuen ondorio garbi bat, erlijioa eta sinismena bi gauza desberdinak direla, eta ez ditugula nahastu behar, alegia, gauza bat dela ateoa izatea eta beste bat apostata izatea.


Euken Villasante Soto del Real espetxean sartu dute

Gaur eta bihar asanblada eta manifestazioa deituta daude Andoainen, Zumea plazatik 19:30tan aterata. Euken Villasante azkenetakoa izan zen deklaratzen eta atxilotuetako gehientsuenak bezala, espetxean sartu dute. Astearen hasieran 34 gazte atxilotu zituzten Euskal Herri osoan, horietatik 11 Gipuzkoan. Denera 30 espetxeratu dituzte, inkomunikaturik deklarazioa hartu ostean. Lau bakarrik geratu dira libre. Atzo azken hamar gazteri deklarazioa hartu zieten. Horien artean Euken Villasante andoaindar gaztea zegoen.


Racingeko jokalariek Kopako partida ez jokatzeko mehatxua egin dute

Administrazio Kontseiluak eta Angel Lavin presidenteak dimisioa aurkezten ez badute, Racingeko jokalariek ez dutela Kopako partida jokatuko esan dute.

Santandereko Racingeko jokalariek, komunikatu baten bitartez, Administrazio Kontseiluak eta Angel Lavin presidenteak dimisioa aurkezten ez badute, ez dutela Kopako partida jokatuko iragarri dute.

Mario Fernandez Racingeko kapitainak eman du jakitera albistea eta zaleak 'erabakia ulertu eta babeste' espero du.


Fernandez Diaz: 'Biktimen aurrean ezingo dira sekula begiak itxi'

Terrorismoaren Biktimen Fundazioko erakusketa bat inauguratu du Barne ministroak. “Inposatze totalitarioa” garaitzeko, biktimen papera goraipatu du Fernandez Diazek.

“Biktimen begiradaren aurrean, ezingo dira sekula begiak itxi”, esan du Jorge Fernandez Diaz Barne ministroak. Ministroaren hitzetan, gertatutakoa jakitera ematea nahi dute terrorismoaren biktimek, nahiz eta “zurigarri ideologikoak” izan.

Terrorismoaren Biktimen Fundazioko erakusketa bat inauguratu du Barne ministroak Gasteizen, eta Mariano Rajoy Gobernuko presidentea Arabako hiriburuan izango da asteartean, Terrorismoaren Biktimen Memorialaren Zentroko lanei hasiera emateko.

Alfonso Alonso Osasun ministroa izan du lagun Fernandez Diazek, eta Fatima Bañez Enplegu ministroa asteartean bertan helduko da Gasteizera.

Javier Maroto Gasteizko alkatearekin eta Javier de Andres Arabako ahaldun nagusiarekin batera inauguratu du erakusketa Barne ministroak. Terrorismoaren Biktimen Memorialak hartuko duen aurreneko dokumentu grafikoa izango da. Zentroa memoriaren eta terrorismoaren biktimen aldarrikapenen ikur izango da.

“Talde terrorista, bata edo bestea izan”, biktimen protagonismoa goraipatu du Fernandez Diazek. Ministroaren hitzetan, “terrorismoak beti du helburu bera: eskubideak eta askatasunak urratzea”.

Duintasuna

“Biktimen begiradaren aurrean, sekula ezingo ditugu begiak itxi. Euren bihotzek isiltzen dutena oihuka adierazten dute gure biktimen begiradek. Ondratzea eta duintasunak eskatzen duen mailan egotea da gure betebeharra”, azpimarratu du.

Barne ministroak eta Jonan Fernandez Eusko Jaurlaritzako Bake eta Bizikidetzarako idazkari nagusiak topo egin dute inaugurazioan. Rafa Diez Usabiaga LABeko idazkari nagusi ohiari bisita egin zion orain egun batzuk Jonan Fernandezek, eta PPk gogor kritikatu zuen.

Tunisiako atentatuaren biktimak gogorarazi ditu Maria del Mar Blanco Terrorismoaren Biktimen Fundazioko presidenteak ekitaldian. Blancoren ahotan, erakusketa hau eta zentroa “oso pauso garrantzitsuak dira biktimei duintasuna emateko bide luzean”.

“Inposatze totalitarioa”

“Inposatze totalitarioa” garaitzeko, biktimen papera goraipatu du Fernandez Diazek. “Biktimak gogorarazteko eskaerari jaramon egitea” eskatu du Barne ministroak, “euren azken sakrifizioa alferrikakoa ez izateko”.

Besteak beste, hauek egon dira erakusketan: Carlos Urquijo Espainiako Gobernuaren ordezkaria, Luis Aguilera Barne Ministerioko idazkariordea, Ignacio Cosido eta Arsenio Fernandez de la Mesa Polizia Nazionaleko eta Guardia Zibileko zuzendari nagusiak, hurrenez hurren, eta Sonia Ramos Terrorismoaren Biktimei Laguntzeko zuzendari nagusia.

Horiez gain, Daniel Portero (Dignidad y Justicia) eta Natividad Rodriguez (Fernando Buesa Fundazioa) eta beste kolektibo batzuetako biktimak ere egon dira bertan.


“Irutxuloko Hitza hiriko pluraltasuna ondoen jasotzen duen hedabideetako bat da”

Ander Usabiaga, ‘Irutxuloko Hitza’-ko zuzendari ohia. (Argazkia: Iñaki Agirre)

Irutxulo astekarian hasi zen 24 urterekin, sortu eta bi urtera (1996an). Lehendabizi Amara Berriko kronikak egiten zituen, eta gero, erredakzioan sartu zen. Aldizkariaren barruan Gaztetxulo sortu zuten, atal moduan. Usabiagak hartu zuen ardura, baita astekari bihurtu zenean ere. Irutxuloko Hitza sortu baino urtebete lehenago, Irutxulo-n ere idazten zuen. Aitziber Iartzarekin batera Irutxulo-ren zuzendaritza hartu zuen, eta ondoren, ‘Irutxuloko Hitza’-n. Egun Donostiako Udaleko EH Bilduko aholkularia da.

Irutxuloko Hitza uler daiteke Irutxulo aldizkaria kontuan hartu gabe?

Ez noski. Irutxulo aitzindaria zen Donostian euskarazko informazioa eskaintzen, era profesional eta txukun batean. Harrobia ere egin zuen Donostian: kazetariak trebatu egin zituen euskaraz informatzen eta informazio lokala ematen. Sare bat ere sortu zuen, auzoetan informatzaileak… Ohitura bat ere sortu zuen… erreferentzialtasun bat, eta horri esker da Irutxuloko Hitza gaur egun dena. Hori gabe ezin dugu Irutxuloko Hitza ulertu: hori gabe askoz bide zailagoa izango zuen, Irutxulo-k landuko bidea jarraitu duelako, kazetarien trebakuntzan sare bat zen eta informazioari dagokionean hirian erreferentzialtasun bat. Gaur egun hirian oso naturala da Irutxuloko Hitza publikazio moduan, sarean, Interneten… eta Irutxuloko Hitzako kazetari bat joaten denean edozein tokitara, toki gehienetara… jada bada ezaguna bide bat daukalako, ezaguna da.

Zergatik eta zer helbururekin sortu zenuten Irutxulo aldizkaria?

Nik ez nuen sorreran parte hartu. Bazegoen hutsune handi bat: informazio lokalik ez zegoen Donostian euskaraz, eta ordurako baziren sortuak dagoeneko hainbat komunikabide Euskal Herrian. Ttipi Ttapa bazegoen, Debagoienan jada bazegoen: Arrasate Press izango zen lehenengoetako bat… Bazeuden erreferentzialtasun batzuk, eta horregatik sortu zuten: euskarazko informazioa Donostiari buruz, donostiarrentzako. Gainera, ikusi da masa kritiko bat bazegoela Donostian. Milaka euskaldun gara, gutxiengoa, baina gero eta gehiago… baina garai hartan bazen masa kritiko bat produktu hori sortzeko eta kontsumitzeko. Gainera, bada tradizio bat Donostian (dena ez da informazioa, diru iturriak behar dira) euskarazko iragarkiak egin dituzten komertzioenak… orduan bazegoen oinarri bat horretarako. Irutxulori esker baita ere, komertzio eta enpresa pila batek ohitura hartu dute euskarazko publizitatea egiteko. Horietako asko erdaldunak ziren eta dira, baina beraientzako aukera bat da euskaldunak ere bezero potentzial gisa jotzeagatik, eta Irutxulo interesgarria zitzaien horregatik.

Erronka handia izan zen Donostiako egunerokoaren berri emango zuen erredakzio bat martxan jartzea?

Bai, aldaketa handia izan zen gu ohituta geundelako astekariarekin, asteko erritmoan funtzionatzen. Asteko funtzionamenduak beste lasaitasun bat ematen dizu, baina nik uste dut nahiko ondo egokitu ginela. Gero egunkari batekin, azkenean, egunerokotasunari askoz gehiago lotutako produktu bat ateratzen ari zara, eta horrek eskatzen dizu esfortzu handiagoa., baina aukera ematen dizu kazetaritza gustuko baduzu, gehiago bizitzeko. Zerbait gertatzen bada arratsaldeko zazpietan egunkari horretan jaso behar duzulako, ez duzu itxaron behar ez dakit noiz arte. Egia da hala ere errealitate hori asko aldatu dela: baditu sare sozialak, eta gaur egun beste bide batzuk nolabait egunerokoarekiko lotura hori mantentzeko. Baina garai hartan uste dut apustu polita izan zela, noski egokitzapen batzuk egin behar ziren, ez zen erraza izan baina nik uste dut emaitza positiboa izan zela, eta harrera ona lortu genuela.

Nola eman zenuten proiektuaren berri hirian? Nola zabaldu zineten, nola hedatu?

Gogoan dut publizitate kanpainatxo bat egin genuela, Miramar jauregian aurkezpena egin genuela Donostiako gizarte eragile asko eta oso anitzekin. San Sebastian egunaren bezperan atera genuen zero alea, eta banatu genituen sukaldari txanoak Irutxuloko Hitzaren pegatinekin. Txano normalak hartu genituen, eta gero pegatinak jarri genituen boluntarioen laguntzarekin. Milaka txano atera ziren, eta jende pila bat zebilen txanoarekin eta kalean ikusten ziren. Produktua ezagutarazteari dagokionean, hainbat ekintza egin genituen, eta gero egunerokoa. Gure lana ere bazen produktua hedatzea, eta ezagutzen ez zuen jendearengana iristea. Kazetariek ere bazuten atxikimendua proiektuarekin, ez ginen kazetari soilak, ardura hori ere bagenuen, eta toki batera joan eta ez bazuten Irutxuloko Hitza ezagutzen, gure lana zen saiatzea kontaktua egiten eta normalean harrera ona izaten zen.

‘Irutxulo’ astekariaren azken zenbakia – 2005eko urtarrilekoa– du eskuetan. (Argazkia: Iñaki Agirre)

Zerk eraman zintuzten Irutxuloko Hitza sortzera?

Garai hartan euskalgintzan bazegoen apustu bat: nolabait astekarietatik maiztasuna areagotzeko joera orokor bat. Dinamika horretan sartu zen EKT, Berria inguruko jendea, eta haiekin egin genuen bidea. Beste eskualde batzuetan, Debagoienan bere bidea bakarrik egin zuten, baina bide bera. Beraz, bazegoen maiztasuna areagotzeko beharra, aukera eta gogoa. Bide bat egin dugu, emaitza onekin, eta potentzialitate bat ikusten zen, eta pauso hori eman genuen, eta uste dut asmatu genuela. Egia da asko aldatu dela panorama, Jesukristoren iraultza dago komunikazioen arloan, eta hor, noski egokitzapenak egin behar izan direla, baina uste dut momentu horretan apustu egokia zela, eta ez zela apustu erraza, bereziki Donostia bezalako hiri batean, eta emaitza txukuna izan zen. Baina iraultza handia izan da gizarte osoan eta komunikazioan, eta hor aukerak sortu dira eta arriskuak ere, asko. Garai hartan zentzu osoa zeukan emandako saltoak. Gaur egun panorama aldatu eta euskarazko komunikabideek aldatu behar izan dute beraien burua.

Aldaketa handia egon zen edukietan edo forman?

Lan egiteko forman. Azken finean edukiak berdinak ziren, baina egunkari bat duzun momentutik informazio gehiago eta azkarrago eman behar duzu. Eduki aldetik beste aukera batzuk ematen zizkizun horrek: Gaztelubide danborradarekin emakumeak lehen aldiz azaldu zirela lehen aldiz guk kontatu genuen, guk izan genuen primizia, eta betiko komunikabide guztien aurretik joan ginen. Zeresan handia izan zuen, eta bidea eman zuen emakumeak askoz gehiago txertatzeko danborradan, eta beste batzuek pauso hori emateko. Ilusioa egin zidan. Egunkari bat baduzu aukera duzu hori edozein momentutan azaltzeko eta badakizu beste batek primizia jateko aukera askoz ere txikiagoa dela. Astekaria baduzu askoz gehiago itxaron behar duzu. Hori alde batera utzita, ez nuke esango aldaketa handirik izan zenik informazioan, bai informazioa jorratzeko moduan, eta beste aukera batzuk irekitzen zaizkizu. Irutxulok betetzen zuen papera beste irakurketa pausatuagoak egiteko edo erreportaje zabalagoak (astekariek paper hori hartzen dute)… hori ere Hitza-n egiten genuen asteburuan… Ateak zabaldu zizkigun egunerokotasunari dagokionez, egunerokotasun horri erantzuteko aukerak zabaldu zizkigulako.

Langileek aldaketa hori asko nabaritu zenuten?

Lan egiteko moduan, ordutegietan, eta presioan… egunero dago egunkaria ateratzeko ardura eta presioa. Astekari batean zure burua beste modu batera antolatu dezakezu, eta egunkari batean presioa antzekoa da egunero.

Nola lantzen zenuten hiria informatiboki?

Gure bereizgarri nagusia zen, eta oraindik bada, beste komunikabide batzuetan, betikoak, nagusiak, sarbide zailagoa duten sektore batzuek sarbide errazagoa dutela Irutxuloko Hitzan. Alde horretatik, adibidez, esango nuke Donostiako pluraltasuna ondoen jasotzen duten komunikabideetako bat izan dela eta dela Irutxuloko Hitza. Informazio instituzionala dago, komunikabide nagusietan azaltzen den informazioa ere badago, baina beste sektore batzuek, oso gutxitan azaltzen direnak komunikabide handietan, erdarazkoetan, sarbide errazagoa dute Irutxuloko Hitzan. Auzo elkarteak, herri mugimenduak, eragile sozialak dira horiek: instituzioekiko edota gaur egungo sistemarekiko ikuspegi kritikoa dutenak.

Irutxuloko Hitzaren 15 urteotako ibilbidea nola baloratzen duzu?

Ibilbide logikoa izan da, gizartearen aldaketek bultzatu dute: beste komunikabide batzuek, gehienek, egin dutena eta beste batzuek egiteko dutena. Apustu eta bide logikoa eta egokia. Paperak garrantzia galdu du (nire ustez oraindik etorkizuna badu) eta egunerokoari lotuta askoz erreferentzialagoak dira Twitterra, webgunea… Prozesu logikoa, naturala eta ondo egindakoa izan da.

Zein gomendio emango zenioke Irutxuloko Hitzari?

Ez dut uste nik inolako gomendiorik egin behar diodanik. Gauzak txukun egiten ari dira. Zerbait esatekotan esango nuke ausartak izateko, uste dut apustuak egin behar direla, ausardia behar dela, euskarazko kazetaritzak badituela aukerak, panorama ez dela erraza, baina horregatik ausarta izatea tokatzen da. Orain arte ausarta izan da, baina bide horretatik jarraitu behar du.

Nola aldatu da Donostia?

Ni ez nago batere gustura Donostiak azken urteotan hartutako bidearekin. Ez dut esango lehenago pozik nengoenik, hamaika gauza hobetzeko, beti, baina esango nuke azken urteotan oso norabide arriskutsuan sartu dela, eta etorkizuna arriskuan dugula. Turistifikazioaren aldeko apustua egin da: turismoa ona da, baina muga batzuk izan behar ditu. Edozein jardueraren gainetik herritarren eskubideak gailendu behar dira, helburuak izan behar du donostiarren bizi kalitatea hobetzea. Egoerak denoi eragiten digu. Prozesu hori ez da lagungarria euskarazko komunikabide batentzat.

Zeintzuk dira Irutxuloko Hitzaren ekarpen nagusiak donostiarrei?

Tokiko informazioa euskaraz eskaintzea eta herritarrek euskaraz jaso ahal izatea. Gero, Donostiako pluraltasuna nahiko txukun jasotzea eta beste toki batzuetan sarbidea ez duten edo oso sarbide zaila duten sektoreei atea irekitzea. Biak dira funtsezkoak, hutsune handia zegoelako Irutxulo eta Irutxuloko Hitza sortu arte.


Nieve: «Dena berria izango da niretzat Skyn, baina argi ditut gauzak»

Froome eta Wigginsen alde lan egin beharko duela barneratuta, leitzarrak dagoeneko ekin dio prestaketari

«Handia behar du izan Tourra edo Giroa irabazi duen liderraren ondoan egoteak». Euskaltelen bost urte igaro ostean, Mikel Nievek biziberrituta ekin dio prestaketa lanari. «Abenduan egingo dugu lehen kontzentrazioa, Mallorcan, eta ordura arte lasai hasteko esan dit Rob Ellingworth Skyko errendimendu zuzendariak», aitortu du leitzarrak. «Dena berria izango da niretzat, baina argi ditut gauzak». Chris Froome eta Bradley Wigginsentzat lan egitea egokituko zaio.

Bestalde, akordioa itxi gabe dagoen arren, Caja Ruraletik gertu dago Luis Leon Sanchez. Andre Schulze Euskalteleko txirrindularia, berriz, NetAppeko kirol zuzendaria izango da.


Zientzialari baten konfesioa eta penitentzia

Zientzialariok akatsak egiten ditugu, eta asko gainera. Zientziak dioena kritikagarria eta aldagarria da, hau da, ebidentzia berriak dauden heinean, aurrez pentsatzen zena baztertu egin behar da eta hori onartzea kosta egiten da. Gaur ziurtzat ditugun gauzak bihar gezurrak izan daitezkeela jakitea, eta sinesten duguna egun batetik bestera aldatzeko prest egon behar dugula onartzea, ez da kontu erraza.

Horixe da zientziaren gakoa. Zientzialariok, alabaina, badugu gure ideiak hutsik gabekoak direla sinesteko mania. Horrek zientziaren autoritatearen jabe garela pentsatzera eraman gaitzake eta gaur konfesatzera nator. Nik ere huts egin izan dut.

Zientziari buruz ezer ez dakizun gizagaixo hori. Lasai, salbu zara. Ez kezkatu. Nik gaia menderatzen dut eta zuri azalduko dizut, inozoa bazina bezala, Unibertsoak nola funtzionatzen duen. Iritsi da zientzialaria zuri azalpenak ematera. Entzun, irakurri, eta bukatutakoan txalo egin. Zientzian eta zientzia dibulgatzean, badago kutsu horrekin idazteko ohiturarik eta, joera hori gutxitzen ari bada ere, oraindik badago egiteko lana. Zientzialariok oso kritikoak izan behar dugu zientziarekin eta zientzia transmititzeko dugun moduarekin. Ez gara hutsik gabekoak eta inor ez da zientziaren autoritatearen jabe. Zientziak ez dauka inpunitaterik eta guztia kritikagarria da, eta kritikatu egin behar da. Ebidentzia zientifikoak guztiz objektiboak direla pentsatzea ez da zuzena. Ikerketak hainbat modutara egin daitezke baita modu okerretan ere, eta behaketak modu ezin hobean eginda ere, behaketen interpretazioa subjektiboa da.

Zientzia, erlijioa bezala, fedean oinarritzen da. Guztiak azalpena duela sinesteko fedea, arazo guztiek soluzioa dutela sinesteko fedea. Hala ere, eta hau askotan ahaztu egiten zaigu zientzialarioi: ez dago ebidentzia bat bera ere Unibertsoa guztiz ulergarria dela pentsatzeko. Agian arazo askoren soluzioa ez dugu inoiz aurkituko, baina, baliteke beste arazo batzuek, besterik gabe, azalpenik ez izatea. Horrek ezin du izan, jakina, edozein sinesmen zabaltzen uzteko arrazoia, baina, bai, iritzi aniztasuna onartzeko arrazoia.

Horrek ez du zalantzan jarri behar zientziaren prozedura eta metodo zientifikoa. Edozein arlotan bezala, zientzian ere praxi okerreko jokabideak daude. Faltsutu diren ikerketak daude, eta baita interes ekonomikoagatik egiten diren ikerketak. Horregatik zientziak dioena ere kritikagarria da eta ikerketa baten emaitzak zalantzan jarri behar dira beti. Hori bai, zientziari zientziarekin egin behar zaio aurre eta ez sasi-zientziaren atzaparretan eroriz. Zientziari esker mundua hobeto ulertzen dugu eta zientziak hitz egin behar du, baina, horrek ez du esan nahi zientzialariok okerrik egiten ez dugunik. Asko dugu ikasteko oraindik.

Nik neuk konfesatzen dut errazago kritikatzen ditudala gauza batzuk beste batzuk baino. Konfesatzen dut nire zenbait testutan kritikagarria den kutsu paternalista aurki daitekeela. Saiatzen naiz hori ez egiten. Saiatuko naiz zientzia modurik gardenenean dibulgatzen; izan ere, zientzia horixe da: gardentasuna.

Zientziaren ebidentziak erakutsi egin behar dira eta ez da ezer sinetsi behar honakok edo halakok esan duelako. Zientzian, autoritatearen argudioa falazia bat bestetik ez da. Interpretazioak zuzenak izan daitezke Agamenonek esan edo haren txerrizainak, beraz, egin zaitezte zuek ere zientziaren parte eta begi klinikoz kritikatu eta aztertu baieztapen oro. Akatsak aitortuta lasaiago geratu naizelakoan, orain zuen esku uzten dut penitentzia ezartzea; izan ere, zuek gabe Zientziaren Talaia ez da ezer.


Juan Carlos Alduntzinek Gaindegiaren mahai inguruan parte hartuko du

Gaindegiak Euskal Herriko administrazioen arteko lankidetza ekonomia eta gizartearen garapenean izenburupean astelehenerako antolatu duen mahai inguruan parte hartuko du Juan Carlos Alduntzinek. Pasaiako alkate ohia, ingurumen diputatua da gaur egun Bilduren gobernuan. Berarekin batera, Markel Olano (EAJ/PNV), Patxi Zabaleta (Aralar), eta Ipar Euskal Herriko hautetsi bat izango dira hizlari. Hitzaldia 19:00etan izango da, Andoaingo Martin Ugalde Kultur Parkean.

Ekonomia eta gizarte garapenarako behategia

Gaindegia, Euskal Herriko ekonomia eta gizarte garapenerako behategia da. Jatorri eta izaera desberdinetako eragileak biltzen ditu: hainbat arloetako profesionalak, enpresariak, unibertsitarioak, sindikalgintzakoak, hedabideetakoak eta herrigintzako beste sektore batzuetakoak elkartu dira behategian. Euskal Herriko sozio ekonomia biziberritzea du helburua behategiak, “eraketarako zein garapenerako ildo nagusiak aztertuz eta aurrera urratsak egitea ahalbidetuz”.


Urte sasoi bakoitzak bere jakiak ditu

Iñaki Pikabea Zalain - Bera

Eperrak Xerez ardoarekin

Erdi Mailakoa

Prestatzen: Bi ordu

Egiten: Ordu bat

Zenbatendako: 4 lagunendako

• 4 eper garbi • 2 tipul • 3 porru • 2 azenario • 2 baratxuri ale • 10 g. piper beltxa osorik • ardo-ozpina 1/4 dl. • 2 dl. Xerez • tomate bat ondua • erregin sagar bat • litro bat haragi salda edo ura • gatza • piperra

Hasieran barazki guziak zatitan moztu eta olio berotan beratzen jarri poliki-poliki. Gero sagarra eta tomatea gehitu eta ongi potxatu arte utzi egiten.

Eperrei gatza eta piperra eman eta olio berotan ongi gorritu. Lehendik egin ditugun barazkiak gehituko diegu eperrei, eta ozpin eta Xerezarekin busti ondotik, erdira agortu arte utziko dugu sutan. Azkenik saldarekin busti eta egosten utzi.

Egosiak daudenean, eperrak ateri eta pure-egitekotik pasatuko dugu gelditzen den saltsa. Eperrak erditik zatitu eta saltsa horretan jarri. Laguntzeko onddo batzuk; aza-gorria (lonbarda) ardo beltzetan egosia; ogi-xerrak oliotan prexituak…


Urrezko Maialen

Azken bi asteburuetan Nafarroako pistako eta zirkuituko irristaketa txapelketak jokatu dira, Espainiako Txapelketetarako sailkagarriak zirenak. Sakanatik ordezkaritza polita aritu da eta aipatu behar da sekulako lana egin dutela irristalariek, Espainiako Txapelketetarako sailkatuz. Errekorra ezarri duNabarmentzekoa da asteburuan Maialen Unanuak (Urdiaingo Aitziber, jubenila) egindako lana. Urrezko bi domina kolkoratu zituen urdiaindarrak 300 metroko erlojuz kontrakoan, bai Lagunak eta Amayako pistetan jokatutako pista txapelketan eta baita Antoniuttiko zirkuituan jokatutako zirkuituko txapelketan ere. "Errekorra gainditu zuen Maialenek, 300 metroak 21,547 segundotan eginez eta 33,415 k/o abiaduran. Iruñeko 5 talde kanporatu zituen eta berak lortu du Espainiako Txapelketetan aritzea. Meritu handia du" azaldu digu Urdiain, Altsasu eta Olaztiko irristaketa taldeko entrenatzaile Juli Acebesek. Acebesek gainontzeko irristalariek egindako lana ere goraipatu du. Irantzu Imaz jubenilak (Olaztiko Sutegi) zilarrezko domina jaso zuen 300 metroko erlojuz kontrakoan, Unanuaren atzetik sartu eta gero. Eta Gaizka Ocañak (Aitziber, jubenila) 5.000 metroko kanporaketan zilarrezko domina jantzi du eta brontzezkoa izan zen pistako 300 metroko erlojuz kontrakoan. Cristina Aldeano (Altsasuko taldea, juniorra) bigarrena izan da zirkuituko erlojupekoan, eta Ines Moreno (Altsasuko taldea, haurra) hirugarrena zirkuituko 500 metrotan. Guztiek Espainiako Txapelketan egotea lortu dute, Maider Agirre eta Sarabe Arakama (Aitziber, jubenilak) irristalariak bezalaxe. "Aurten oso emaitza onak lortzen ari gara. Nafarroako txapelketetan aurkeztutako 15 irristalarietatik 13k lortu dute sailkatzea. Oso kontentu gaude" gaineratu du Acebesek. DatorrenaAsteburu honetan Espainiako Pistako Irristaketa Kopa jokatuko da Txantean, kimuen eta haurren mailan. Sakanako taldeetatik sei irristalari ariko dira. Eta hurrengo asteburuan Espainiako Zirkuituko Txapelketako finalak erabakiko dira Bartzelonan, haurren eta jubenilen mailan.